**บทที่ 5**

**สรุป อภิปราย และข้อเสนอแนะ**

การวิจัยเรื่อง วัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ มีวัตถุประสงค์ ดังนี้

1. เพื่อทราบแบบแผนวัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์

2. เพื่อทราบถึงปัจจัยที่มีอิทธิพลต่อการกำหนดแบบแผนวัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์

**สรุปผลการศึกษา**

จากผลการศึกษา สามารถนำมาวิเคราะห์และสรุปผล ตามวัตถุประสงค์ของการศึกษาวิจัยที่ตั้งไว้ โดยศึกษาจากกลุ่มครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ ซึ่งเป็นตัวแทนจากการสุ่มตัวอย่าง จำนวน 121 คน ดังนี้

1. **ผลการศึกษาสภาพทั่วไปของกลุ่มตัวอย่าง**

กลุ่มตัวอย่างซึ่งเป็นครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์

ส่วนใหญ่เป็นเพศหญิง คิดเป็นร้อยละ 75.2 อายุตั้งแต่ 20 – 35 ปี คิดเป็นร้อยละ 70.2 การศึกษาปริญญาตรี คิดเป็นร้อยละ 88.4 มีสถานภาพโสด คิดเป็นร้อยละ 61.2 รายได้ระหว่าง 5,001 – 10,000 บาท คิดเป็นร้อยละ 49.6 มีระยะเวลาปฏิบัติงานต่ำกว่า 10 ปี คิดเป็นร้อยละ 79.3

ส่วนใหญ่รับข้อมูลข่าวสารผ่านสื่อวิทยุ หนังสือพิมพ์ และโทรทัศน์อยู่ในระดับมาก

ปานกลาง และน้อยตามลำดับ

เมื่อรับชมรายการโทรทัศน์ จะให้ความสนใจรายการข่าวอยู่ในระดับมาก แต่เมื่อรับฟัง

รายการวิทยุและอ่านข่าวหนังสือพิมพ์จะให้ความสนใจรายการข่าวบันเทิงอยู่ในระดับมาก

ส่วนใหญ่มีการพูดคุยเรื่องราวเกี่ยวกับการเมืองการปกครองหรือมีการส่งเสริมให้มี

ส่วนร่วมทางการเมือง เช่น การเลือกตั้ง เป็นต้น และสถาบันการศึกษาที่สังกัดได้ส่งเสริมและสนับสนุนให้มีส่วนร่วมทางการเมืองหรือให้รู้สำนึกถึงความสำคัญของการเมืองอย่างเพียงพอ

1. **ผลการวัดความรู้ทางการเมือง**

จากการวัดระดับความรู้ทางการเมืองของครูโรงเรียนเอกชน อำเภอเมืองเพชรบูรณ์

จังหวัดเพชรบูรณ์ จากโรงเรียนเอกชน 5 โรงเรียน โดยการสุ่มตัวอย่างครู จำนวน 121 คน โดยแบบสอบถาม จำนวน 12 ข้อ โดยในการแปลความหมายผู้วิจัยได้แปลค่าสถิติออกมาเป็นค่าความรู้ทางการเมือง ดังนี้

ร้อยละ 0 – 50 แปลผล ความรู้อยู่ในระดับน้อย

ร้อยละ 51 – 100 แปลผล ความรู้อยู่ในระดับมาก

ผลปรากฏว่าผู้ตอบแบบสอบถาม ตอบถูก โดยมีร้อยละของการตอบถูกสูงกว่า ร้อยละ

50 ทุกข้อ คิดเป็นร้อยละ 100 จึงวิเคราะห์ได้ว่าครูโรงเรียนเอกชน อำเภอเมืองเพชรบูรณ์ จังหวัดเพชรบูรณ์ มีความรู้ทางการเมืองอยู่ในระดับมาก

1. **ผลการวัดทัศนคติทางการเมือง**

จากการวัดทัศนคติทางการเมืองของครูโรงเรียนเอกชน อำเภอเมืองเพชรบูรณ์

จังหวัดเพชรบูรณ์ โดยการให้ตอบแบบสอบถามจำนวน 40 ข้อ โดยแยกเป็นการวัดทัศนคติทางการเมืองแบบประชาธิปไตย จำนวน 20 ข้อ และการวัดทัศนคติทางการเมืองแบบอำนาจนิยม จำนวน 20 ข้อ โดยในแต่ละข้อผู้วิจัยได้พิจารณาทัศนคติทางการเมืองจากค่าเฉลี่ยแบ่งออกได้เป็น 3 ช่วงระดับ ได้แก่

มาก มีค่าคะแนนเฉลี่ย 3 ขึ้นไป

ปานกลาง มีค่าคะแนนเฉลี่ย 3

น้อย มีค่าคะแนนเฉลี่ย น้อยกว่า 3

ผลปรากฏว่า

1) ผลการวัดทัศนคติทางการเมืองแบบประชาธิปไตย

ผู้ตอบแบบสอบถาม ตอบคำถามโดยมีค่าเฉลี่ยมากกว่า 3 ทุกข้อจากทั้งหมด 20 ข้อ

คิดเป็นร้อยละ 100 จึงสรุปได้ว่า ครูโรงเรียนเอกชน อำเภอเมืองเพชรบูรณ์ จังหวัดเพชรบูรณ์ มีทัศนคติทางการเมืองแบบประชาธิปไตยอยู่ในระดับมาก

2) ผลการวัดทัศนคติทางการเมืองแบบอำนาจนิยม

ผู้ตอบแบบสอบถาม ตอบคำถามโดยมีค่าเฉลี่ยน้อยกว่า 3 ในจำนวน 16 ข้อ จากทั้งหมด

20 ข้อ คิดเป็นร้อยละ 100 จึงสรุปได้ว่า ครูโรงเรียนเอกชน อำเภอเมืองเพชรบูรณ์ จังหวัดเพชรบูรณ์ มีทัศนคติทางการเมืองแบบอำนาจนิยมอยู่ในระดับน้อย

จากการศึกษา จึงสรุปได้ว่า ครูโรงเรียนเอกชน อำเภอเมืองเพชรบูรณ์ จังหวัดเพชรบูรณ์

มีทัศนคติทางการเมืองแบบประชาธิปไตย

และครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ มีแบบแผนวัฒนธรรม

ทางการเมืองแบบประชาธิปไตย

1. **ผลการศึกษาความสัมพันธ์ระหว่างสถานภาพกับทัศนคติทางการเมือง**

จากการวิเคราะห์ความสัมพันธ์ระหว่างสถานภาพในด้านเพศ ช่วงอายุ ระยะเวลาในการ

ปฏิบัติงาน และระดับรายได้กับทัศนคติทางการเมืองของครูโรงเรียนเอกชน ในอำเภอเมืองเพชรบูรณ์ จังหวัดเพชรบูรณ์ ด้วยการใช้ค่าไคสแคว์ โดยยอมรับนัยสำคัญทางสถิติที่ระดับ 0.05 พบว่าทุกสถานภาพส่วนบุคคลดังกล่าวไม่มีนัยสำคัญทางสถิติแต่อย่างใด โดยมีระดับค่าไคสแคว์ที่ 0.56, 0.48, 0.12 และ 0.88 ลำดับ

จึงสรุปได้ว่า สถานภาพส่วนบุคคลด้านต่าง ๆ ดังกล่าวเป็นปัจจัยที่ไม่มีอิทธิพลต่อแบบ

แผนวัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์

**การทดสอบสมมติฐาน**

สมมติฐานในการศึกษา กำหนดไว้ว่า

1) ครูโรงเรียนเอกชน อำเภอเมืองเพชรบูรณ์ จังหวัดเพชรบูรณ์ มีแบบแผนวัฒนธรรม

ทางการเมืองแบบประชาธิปไตย

2) สถานภาพในด้านเพศ ช่วงอายุ ระยะเวลาในการปฏิบัติงาน และระดับรายได้ของ

ครูโรงเรียนเอกชน อำเภอเมืองเพชรบูรณ์ จังหวัดเพชรบูรณ์ มีอิทธิพลต่อแบบแผนทางการเมืองของครูเอกชนในอำเภอเมืองเพชรบูรณ์ จังหวัดเพชรบูรณ์

ผลการทดสอบสมมติฐาน มีดังนี้

1) ครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ มีแบบแผนวัฒนธรรม

ทางการเมืองแบบประชาธิปไตย เนื่องจากมีความรู้ทางการเมืองอยู่ในระดับมาก โดยมีร้อยละของการตอบคำถามถูก สูงกว่าร้อยละ 50 ทุกข้อจากจำนวน 20 ข้อ คิดเป็นร้อยละ 100 ประกอบกับมีทัศนคติทางการเมืองโน้มเอียงไปในทางประชาธิปไตย โดยมีค่าเฉลี่ยของทัศนคติทางการเมือง มากกว่า 3 ข้อ ร้อยละ 100 จากคำถาม จำนวน 20 ข้อ ดังนั้นจึงยอมรับสมมติฐานดังกล่าวข้างต้น

2) สถานภาพในด้านเพศ ช่วงอายุ ระยะเวลาในการปฏิบัติงาน และระดับรายได้ไม่มี

อิทธิพลต่อแบบแผนวัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ โดยผู้วิจัยได้กำหนดเกณฑ์การวิเคราะห์ความมีนัยสำคัญทางสถิติที่ระดับไม่เกิน 0.05

โดยใช้สถิติ Chi-Square Test ในการวิเคราะห์ พบว่า ด้านเพศ ช่วงอายุ ระยะเวลาในการปฏิบัติงาน และระดับรายได้กับทัศนคติทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ พบว่า สถานภาพส่วนบุคคลดังกล่าวเป็นปัจจัยที่ไม่มีอิทธิพลต่อแบบแผนวัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ แต่อย่างใด จึงปฏิเสธสมมติฐานดังกล่าวข้างต้น

**อภิปรายผลการศึกษา**

จากผลการศึกษา วัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ โดยเก็บข้อมูลจากการตอบแบบสอบถามของกลุ่มตัวอย่าง จำนวน 121 ชุด

ผู้ศึกษามีประเด็นสำหรับการอภิปรายผลดังนี้

ในการวัดความรู้ทางการเมืองของครูโรงเรียนเอกชน พบว่า ส่วนใหญ่ตอบคำถามถูกทั้งหมดทุกข้อ จึงวิเคราะห์ได้ว่า ครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ มีความรู้ทางการเมืองอยู่ในระดับมาก

จะเห็นได้ว่าตอบถูกมากที่สุด คือ ประเด็นเกี่ยวกับการมีการตรวจสอบทรัพย์สินของผู้ดำรงตำแหน่งทางการเมืองของคณะกรรมการป้องกันและปราบปรามการทุจริตแห่งชาติ และประชาชนต้องให้ความสนใจอย่างจริงจังที่จะตรวจสอบการทำงานของคณะรัฐบาล ถึงแม้ว่าจะมีหน่วยงานของรัฐตรวจสอบอยู่แล้ว ผลดังกล่าวสอดคล้องกับที่ Gabriel A. Almond กล่าวว่า วัฒนธรรมทางการเมืองเป็นแบบแผนของทัศนคติและความเชื่อของบุคคลที่มีต่อระบบการเมืองต่อส่วนต่าง ๆ หรือต่อระบบย่อยของระบบการเมือง และต่อบทบาททางการเมืองหรือพฤติกรรมทางการเมืองของบุคคล

ผลการศึกษาที่พบว่า ครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์ มีความรู้ทางการเมืองอยู่ในระดับมาก และมีทัศนคติทางการเมืองเป็นแบบประชาธิปไตย สอดคล้องกับแนวคิดวัฒนธรรมทางการเมืองแบบประชาธิปไตยของ ทินพันธุ์ นาคะตะ (2517) ทุกประการ โดยเจ้าของแนวคิดได้กล่าวถึงคุณลักษณะของผู้มีวัฒนธรรมทางการเมืองแบบประชาธิปไตยไว้ว่า

1) มีจิตใจต้องการการปกครองแบบประชาธิปไตย

2) มีความเชื่อมั่นและยึดมั่นในคุณค่าและศักดิ์ศรีของบุคคล

3) การเคารพกติกาของการปกครองแบบประชาธิปไตย

4) สนใจการมีส่วนร่วมทางการเมือง

5) มีจิตสำนึกในหน้าที่พลเมืองของตน

6) มองโลกในแง่ดี

7) วิพากษ์วิจารณ์อย่างมีเหตุผล

จากผลการวิเคราะห์ข้อมูล จากแบบสอบถามเพื่อวัดความโน้มเอียงไปในทางอำนาจนิยม จำนวน 20 ข้อ พบว่ามีถามจำนวน 4 ข้อ ที่มีค่าเฉลี่ยสูงกว่า 3 ได้แก่ ข้อ 9, 14, 27, 29 ซึ่งเป็นประเด็นคำถามที่เนื้อหาเกี่ยวกับการยอมรับอำนาจเผด็จการทหาร ซึ่งข้อมูลดังกล่าวแสดงให้เห็นว่ากลุ่มประชากรยังมีทัศนคติทางการเมืองในทางอำนาจนิยมทหารอยู่บ้าง และสามารถอธิบายสาเหตุการเกิดปรากฎการณ์ดังกล่าวโดยการเชื่อมโยงไปถึงพื้นฐานทางสังคมและวัฒนธรรมทางการเมืองไทยว่า

หลังจากการเปลี่ยนแปลงการปกครอง พ.ศ.2475 ผู้นำประเทศส่วนใหญ่คือ กลุ่มบุคคลที่มาจากข้าราชการทหารและพลเรือน จึงอาจกล่าวได้ว่าการเปลี่ยนแปลงใน พ.ศ.2475 นี้ คือ การชิงอำนาจทางการเมือง อำนาจการควบคุมแจกจ่ายตำแหน่งบริหารให้กลับมาอยู่ในกลุ่มขุนนางข้าราชการสมัยใหม่อีกครั้งหนึ่ง การปกครองประเทศเท่าที่ผ่านมาคงเป็นการดำเนินของกลุ่มคนที่เรียกได้ว่าเป็นชนชั้นผู้ปกครอง ลูกหลานของข้าราชการ ของชนชั้นกลาง และพ่อค้าชาวจีนในเวลาต่อมา แทนที่อุดมการณ์ประชาธิปไตยจะแพร่หลายกว้างขวางขึ้น สังคมไทยคงยึดอยู่กับอุดมการณ์เก่า ซึ่งได้รบการปรุงแต่งโฉมหน้าใหม่เพียงเล็กน้อย สิทธิธรรมในการเป็นผู้นำประเทศ ควบคุมอำนาจการตัดสินใจนโยบายและการดำเนินงานบริหารไม่ใช่อยู่ที่การได้รับเลือกตั้งตามแนวประชาธิปไตย หากอยู่ที่ความสามารถที่จะทำงานเพื่อประโยชน์ของบ้านเมืองและประชาชน ความสามารถที่กล่าวถึงนี้ส่วนมากมักหมายถึง การมีกำลังอำนาจเหนือกว่าสังคมผู้อื่นในสังคม ทั้งกำลังคน อำนาจเศรษฐกิจ และการควบคุมข้อมูลข่าวสารและองค์กรต่าง ๆ ซึ่งเมื่อเปรียบเทียบกับสภาพการเมืองในอดีต สิทธิธรรมของผู้มีกำลังก็ยังคงใช้ได้ตลอด จะเห็นได้ว่าในระยะเวลา 53 ปี ของยุคประชาธิปไตย ประเทศไทยมีการมีการรัฐประหารเกิดขึ้นบ่อยครั้ง ภายหลังการปฏิวัติรัฐประหารทุกครั้ง ปรากฏว่าประชาชนส่วนใหญ่มิได้แสดงปฏิกิริยาโต้ตอบหรือคัดค้าน คงมีแต่นักการเมืองบางส่วนที่สูญเสียอำนาจที่พยายามรวบรวมกำลังโค่นล้มรัฐบาลแต่ไม่สำเร็จ

ในการอธิบายถึงการยอมรับของประชาชนต่อการปกครองของบุคคลเพียงกลุ่มหนึ่งนั้นก็ยังสามารถใช้หลักของบุญ-กรรม-การเกิดใหม่ได้ ประชาชนเชื่อว่าผู้ปกครองเป็นผู้ที่มีสิทธิความชอบธรรมที่จะปกครอง เพราะเป็นผู้มีบุญ มีวาสนา สะสมกรรมดีไว้มากในชาติก่อน และชาติปัจจุบัน จึงสงผลให้เขาได้ขึ้นมาอยู่ในตำแหน่งที่ได้บังคับบัญชาผู้อื่น และเป็นหน้าที่ของประชาชนที่จะต้องเชื่อฟัง และปฏิบัติตาม (สุเทพ สุนทรเภสัช, 2513 : 1-13)

แนวคิดดังกล่าวได้ฝังรากลึกลงไปในประชาชนไทย ทำให้ที่ผ่านมาจนถึงปัจจุบันไม่ว่าการเมืองจะมีพัฒนาการไปในทิศทางประชาธิปไตยเช่นไร แนวคิดเกี่ยวกับการนิยมทหารก็ยังคงอยู่ในวัฒนธรรมทางการเมืองของประชาชนนั่นเอง กอปรกับการสร้างความชอบธรรมทางการเมืองของกลุ่มทหารที่เข้ายึดอำนาจในทุกคณะ และทุกครั้ง โดยจะมีการควบคุมสื่อ การโฆษณาชวนเชื่อ โดยอ้างวิกฤตทางการเมือง ทำให้ประชาชนเปลี่ยนทัศนคติและโน้มเอียงไปในทางอำนาจนิยมทหารทีละน้อย นอกจากนี้ในช่วงเก็บข้อมูลเป็นช่วงอยู่ระหว่างเข้ายึดอำนาจการปกครองของคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข ซึ่งจะเห็นได้ว่าในช่วงดังกล่าวมีการสร้างความชอบธรรมในการยึดอำนาจ และการสร้างความนิยมในสถาบันทหารอย่างเห็นได้ชัด จึงทำให้ได้ผลการวิจัยออกมาเป็นข้อสังเกตดังกล่าว

ผลการศึกษาที่พบว่าสถานภาพด้านเพศ ช่วงอายุ ระยะเวลาในการปฏิบัติงาน และระดับรายได้ เป็นปัจจัยที่ไม่มีอิทธิพลต่อแบบแผนวัฒนธรรมทางการเมืองของครูโรงเรียนเอกชนในอำเภอเมืองเพชรบูรณ์ จังหวัดเพชรบูรณ์นั้น สอดคล้องกับผลการวิจัยอื่น ๆ หลายฉบับที่ศึกษาปัจจัยด้านสถานภาพทั้งสี่ด้าน ได้แก่ เพศ ช่วงอายุ ระยะเวลาการปฏิบัติงาน และระดับรายได้ของประชากรกับประเด็นทางการเมืองอื่น ๆ โดยเฉพาะการมีส่วนร่วมทางการเมือง เช่น

การศึกษาวิจัยของ วีรวัฒน์ เปรมประภา (2528) เรื่อง การสื่อสารทางการเมืองกับการมีส่วนร่วมทางการเมือง : ศึกษาเฉพาะกรณีพนักงานการไฟฟ้านครหลวงนี้ มีผลการศึกษาที่สอดคล้องกับการวิจัยครั้งนี้ที่ในประเด็นทั่วไป

1) เพศ มีความสัมพันธ์กับการสื่อสารทางการเมืองทั่วไป แต่ไม่มีความสัมพันธ์กับการมีส่วนร่วมทางการเมืองทั่วไป

2) อายุ มีความสัมพันธ์กับการสื่อสารทางการเมืองทั่วไป แต่ไม่มีความสัมพันธ์กับการมีส่วนร่วมทางการเมืองทั่วไป

3) รายได้ มีความสัมพันธ์กับการสื่อสารทางการเมืองทั่วไป แต่ไม่มีความสัมพันธ์กับการมีส่วนร่วมทางการเมืองทั่วไป

4) ตำแหน่ง มีความสัมพันธ์กับการสื่อสารทางการเมืองทั่วไป และการมีส่วนร่วมทางการเมืองทั่วไป

การศึกษาของ ประกาศศักดิ์ ธานินพงษ์ (2528) เรื่อง นักธุรกิจกับการเมืองการศึกษาทัศนคติเกี่ยวกับการมีส่วนร่วมทางการเมือง ก็ได้ผลการวิจัยว่า อายุ และเวลาการทำงานไม่มีผลต่อการมีส่วนร่วมทางการเมือง ซึ่งสอดคล้องกับผลการวิจัยนี้เช่นกัน

นอกจากนี้ผลการวิจัยยังสอดคล้องกับการศึกษาของ จาตุรงค์ ผ่องลำเจียก (2534ป เรื่อง ภาวะผู้นำและการเปลี่ยนผลประโยชน์ในชุมชนแออัดกับการมีส่วนร่วมทางการเมือง : ศึกษาเฉพาะกรณีชุมชนแออัดเขตเลือกตั้งที่ 2 กรุงเทพมหานคร ที่พบว่า ทั้งเพศชายและหญิง มีระดับของการมีส่วนร่วมทางการเมืองไม่แตกต่างกันมากนัก จึงไม่อาจยอมรับว่า เพศมีความสัมพันธ์กับการมีส่วนร่วมทางการเมือง และการศึกษาของสุนันท์ เกษมชัยอนันต์ (2536) เรื่อง ทัศนคติทางการเมืองและการมีส่วนร่วมทางการเมืองของสื่อมวลชนไทย : ศึกษาเปรียบเทียบผู้สื่อข่าวหนังสือพิมพ์ และผู้สื่อข่าวโทรทัศน์สายการเมือง ซึ่งผลการศึกษาพบว่า การมีส่วนร่วมทางการเมืองของผู้สื่อข่าวหนังสือพิมพ์และผู้สื่อข่าวโทรทัศน์ สายการเมืองไม่แตกต่างกัน โดยปัจจัยที่มีความสัมพันธ์กับการมีส่วนร่วมทางการเมือง ได้แก่ อายุ และระยะเวลาการทำงาน แต่เพศ ระดับการศึกษา และรายได้ก็เป็นปัจจัย ที่ไม่มีความสัมพันธ์กับการมีส่วนร่วมทางการเมืองเช่นกัน

นอจากนี้ผู้ตอบแบบสอบถามยังได้ให้ข้อเสนอแนะสำหรับการพัฒนาบทบาทของสถาบันการศึกษา ต่อองค์กรการปกครองส่วนท้องถิ่นในการสร้างวัฒนธรรมทางการเมือง แบบมีส่วนร่วมในระดับท้องถิ่น และระดับชาติใน 11 ประเด็น ได้แก่

1) บทบาทของสถาบันการศึกษาต่อการปลูกฝังค่านิยมและรณรงค์ให้คนในท้องถิ่นเข้าใจแนวคิดเกี่ยวกับการเมืองการปกครองแบบประชาธิปไตย

2) การให้มีตัวแทนของสถานศึกษาเอกชน เพื่อเข้าไปมีส่วนร่วมในการพิจารณาร่างกฎหมายเกี่ยวกับการศึกษา

3) การสร้างศูนย์กลางให้บริการ และประชาสัมพันธ์ความรู้ด้านกฎหมายและการเรียนรู้ประชาธิปไตยในโรงเรียนและชุมชน

4) การจัดกิจกรรมเพื่อส่งเสริมประชาธิปไตยในโรงเรียน เพื่อฝึกประสบการณ์จริงแก่นักเรียน และเป็นการเรียนรู้วัฒนธรรมทางการเมือง

5) การใช้หลักการปกครองแบบปะชาธิปไตยในโรงเรียน

6) ขจัดระบบอุปถัมภ์ในองค์กรปกครองส่วนท้องถิ่น และให้ประชาชนได้มีส่วนร่วมมากขึ้น

7) ครูต้องเป็นตัวอย่างที่ดีแก่นักเรียนในทุกด้าน

8) สถานศึกษาต้องสร้างคนรุ่นใหม่ให้มีความคิดที่ดี รับผิดชอบต่อส่วนรวม เพื่อรองรับการเปลี่ยนแปลงทางสังคมไทยในภายหน้า

9) สถานศึกษาต้องวางตัวเป็นกลางทางการเมือง

10) การส่งเสริมการศึกษาเป็นสิ่งจำเป็น เพราะจะเป็นพื้นฐานในการพัฒนาวัฒนธรรมทางการเมืองของประชาชน

11) เห็นด้วยกับการมีองค์กรปกครองส่วนท้องถิ่น แต่ควรมีความโปร่งใสของผู้บริหารซึ่งก็มาจากบุคลากรในท้องถิ่น ซึ่งเป็นผลผลิตจากสถานศึกษา ดังนั้นสถานศึกษาจึงควรปลูกฝังคุณธรรม จริยธรรมแก่นักเรียน นักศึกษาเหล่านั้น นอกเหนือจากการใช้ความรู้ในหลักวิชาการ

ข้อเสนอแนะดังกล่าวถือเป็นเสียงสะท้อน เกี่ยวกับความคาดหวังของครูในโรงเรียนเอกชนต่อบทบาทของสถานศึกษาและองค์กรปกครองส่วนท้องถิ่น จะเห็นได้ว่าในความรู้เป็นครูผู้ได้รับการฝึกฝนให้รักและพอใจในวิชาชีพของตน ไม่ว่าครูผู้นั้นจะสังกัดหน่วยงานภาครัฐ หรือเอกชนก็ตามย่อมมีจุดประสงค์ร่วมกัน ในการอบรมสั่งสอนศิษย์ให้เป็นพลเมืองดีของสังคม และประเทศชาติ ซึ่งความหมายของพลเมืองดี ก็รวมไปถึงการสร้างวัฒนธรรมทางการเมืองแบบประชาธิปไตยให้เกิดแก่ศิษย์ของตนด้วย

แม้ว่า ครูจะพยายามปลูกฝังวัฒนธรรมทางการเมืองแบบประชาธิปไตยแก่ศิษย์อย่างไร แต่หากวัฒนธรรมทางการเมืองของกลุ่มครูเองไม่เอื้ออำนวย ก็อาจส่งผลต่อวัฒนธรรมทางการเมืองของศิษย์ได้ จากการศึกษาครั้งนี้ จึงเป็นนิมิตหมายอันดีที่ผลการศึกษาพบว่า ครูโรงเรียนเอกชน ในอำเภอเมืองเพชรบูรณ์ จังหวัดเพชรบูรณ์ มีแบบแผนวัฒนธรรมทางการเมืองเป็นแบบประชาธิปไตย โดยที่ไม่มีข้อแม้ว่าครูจะเป็นชายหรือหญิง มีรายได้ต่ำหรือสูง อายุมากหรือน้อย และปฏิบัติงานมาเป็นระยะเวลานานเท่าใด

**ข้อเสนอแนะของการวิจัย**

จากผลการวิจัยวัฒนธรรมทางการเมืองของครูโรงเรียนเอกชน ในอำเภอเมือง จังหวัดเพชรบูรณ์ ซึ่งมีทัศนคติทางการเมืองไปในรูปแบบประชาธิปไตยมากกว่ารูปแบบอำนาจนิยม แสดงให้เห็นว่าครูโรงเรียนเอกชนในอำเภอเมือง จังหวัดเพชรบูรณ์ มีทัศนคติทางการเมืองในเชิงสร้างสรรค์ และเอื้ออำนวยต่อการปกครองในระบอบประชาธิปไตย ซึ่งถือว่าเป็นการปกครองที่จะนำประเทศไปสู่เป้าหมายในหลาย ๆ ด้าน เป็นที่คาดว่าครูโรงเรียนเอกชนจะนำเอาทัศนคติในเชิงสร้างสรรค์เช่นนี้ นำไปเป็นแนวทางและเป็นแนวความคิดในการพัฒนาสังคม พัฒนาประเทศ ให้เจริญก้าวหน้าทัดเทียมอารยประเทศ

ผู้วิจัยจึงเห็นสมควรให้กระทรวงศึกษาและองค์กรปกครองส่วนท้องถิ่น จัดสรรงบประมาณเพิ่มเติม ให้โรงเรียนทั้งของรัฐและเอกชน เพื่อจัดทำกิจกรรมทั้งในหลักสูตรและกิจกรรมเสริมหลักสูตร ที่มีลักษณะเป็นการปลูกฝังวัฒนธรรมทางการเมืองแบบประชาธิปไตยให้กับนักเรียนนักศึกษาให้มากขึ้นต่อไป