**บทที่ 3**

**ระเบียบวิธีการศึกษาวิจัย**

ในการศึกษาวิจัยเรื่อง วัฒนธรรมทางการเมืองของครูโรงเรียนเอกชนในอำเภอเมือง จังหวัดเพชรบูรณ์ ใช้การวิจัยเชิงปริมาณ (Quantitative Research) และอธิบายด้วยการพรรณนา การวิจัยแบ่งออกเป็น 2 แนวทาง คือ

1. การวิจัยเอกสาร (Documentary Research) เป็นการศึกษาค้นคว้าและรวบรวมความคิดและข้อมูลต่าง ๆ จากเอกสารที่เกี่ยวกับวัฒนธรรมทางการเมือง ได้แก่ หนังสือ บทความ งานวิจัย เอกสารเผยแพร่ โดยได้ทำการรวบรวมข้อมูล และทำการบันทึกข้อมูลที่ต้องการไว้ เพื่อใช้เป็นแนวทางในการกำหนดกรอบในการศึกษา ออกแบบ และกำหนดวิธีวิจัยภาคสนาม

2. การวิจัยภาคสนาม (Field Research) เป็นการเก็บรวบรวมข้อมูลด้วยการใช้แบบสอบถาม ซึ่งจะทำการเก็บรวบรวมข้อมูลจากกลุ่มตัวอย่างที่ได้กำหนดไว้ ได้แก่ ครูโรงเรียนเอกชนในอำเภอเมือง จังหวัดเพชรบูรณ์ ผู้วิจัยได้ใช้การสุ่มอย่างง่าย (Simple Random Sampling) เป็นเบื้องแรก เพื่อกำหนดโรงเรียนเอกชนในอำเภอเมือง จังหวัดเพชรบูรณ์ ที่จะใช้เป็นกลุ่มตัวอย่างโดยใช้ตารางการสุ่มของ Taro Yamane จึงได้ 5 โรงเรียนจากจำนวนโรงเรียนทั้งสิ้น 7 โรงเรียน (สำนักงานเขตพื้นที่การศึกษาประถมศึกษาเพชรบูรณ์ เขต 1, 2562 : 11) ได้แก่

โรงเรียนเซนต์โยเซฟศรีเพชรบูรณ์ จำนวนครู 124 คน

โรงเรียนวัชรชัย จำนวนครู 54 คน

โรงเรียนโฆษิตวิทยา จำนวนครู 48 คน

โรงเรียนประสิทธิ์วิทยา จำนวนครู 42 คน

โรงเรียนสำราญราษฎร์ จำนวนครู 23 คน

รวม 291 คน

ผู้วิจัยจะใช้ประชากรตัวอย่างในแต่ละโรงเรียน โดยใช้ตารางสุ่มของ Taro Yamane ที่ค่าระดับความเชื่อมั่น 0.5 (+/-5) ดังนั้นจึงมีจำนวนประชากรที่ใช้เป็นกลุ่มตัวอย่างในการวิจัยทั้งสิ้น

121 คน

โรงเรียนเซนต์โยเซฟศรีเพชรบูรณ์ จำนวนครู 52 คน

โรงเรียนวัชรชัย จำนวนครู 29 คน

โรงเรียนโฆษิตวิทยา จำนวนครู 21 คน

โรงเรียนประสิทธิ์วิทยา จำนวนครู 19 คน

โรงเรียนสำราญราษฎร์ จำนวนครู 10 คน

รวม 121 คน

**ขอบเขตของการวิจัย**

**ประชากรและกลุ่มตัวอย่าง**

การศึกษาวิจัยครั้งนี้ มีวัตถุประสงค์ในการที่จะศึกษาวัฒนธรรมทางการเมืองของครูโรงเรียนเอกชนในอำเภอเมือง จังหวัดเพชรบูรณ์ โดยประชากรกลุ่มตัวอย่างได้แก่ ครูโรงเรียนเอกชนในอำเภอเมือง จังหวัดเพชรบูรณ์ จำนวน 121 คน โดยจะใช้วิธีการสุ่มตัวอย่างอย่างง่าย (Simple Random Sampling) จากโรงเรียนเอกชน 5 โรงเรียน คือ โรงเรียนเซนต์โยเซฟศรีเพชรบูรณ์ โรงเรียนวัชรชัยโรงเรียนโฆษิตวิทยา โรงเรียนประสิทธิ์วิทยา และโรงเรียนสำราญราษฎร์

**ตัวแปรที่ใช้ในการศึกษา**

1. ตัวแปรต้น ได้แก่ เพศ ช่วงอายุ สถานภาพการสมรส ระยะในการปฏิบัติงาน และระดับรายได้ ของกลุ่มประชากรตัวอย่าง

2. ตัวแปรตาม ได้แก่

- ทัศนคติทางการเมืองแบบอำนาจนิยม

- ทัศนคติทางการเมืองแบบประชาธิปไตย

**เครื่องมือที่ใช้ในการเก็บรวบรวมข้อมูล**

ข้อมูลที่ใช้ในการศึกษาครั้งนี้ มีดังนี้

1. ข้อมูลทุติยภูมิ (Secondary Data) โดยการรวบรวมข้อมูลจาก

1) เอกสารทางราชการที่ได้จัดทำขึ้น เพื่อเผยแพร่และสรุปผลการดำเนินงาน

2) บทความทางวิชาการที่เกี่ยวข้อง

3) ข่าวสารสื่อมวลชน หนังสือวิชาการ นิตยสาร วารสารที่เกี่ยวข้อง

2. ข้อมูลปฐมภูมิ (Primary Data) ซึ่งเป็นการรวบรวมข้อมูลภาคสนามในเขตการศึกษา โดยผู้ศึกษาได้ใช้แบบสอบถามเป็นเครื่องมือในการเก็บรวบรวมข้อมูลที่จะนำมาวิเคราะห์ และมีวิธีการดำเนินงานดังนี้

แบบสอบถาม กำหนดเป็น 4 ส่วน ดังนี้

ส่วนที่ 1 เป็นรายละเอียดข้อมูลสถานภาพของประชากรผู้ตอบแบบสอบถาม ข้อมูลในส่วนนี้ประกอบด้วยอายุ วุฒิทางการศึกษา สถานภาพสมรส ฯลฯ

ส่วนที่ 2 เป็นรายละเอียดข้อมูลเกี่ยวกับความรู้ทางการเมืองของผู้ตอบแบบสอบถาม

ส่วนที่ 3 เป็นรายละเอียดความเห็นเกี่ยวกับทัศนคติทางการเมืองของกลุ่มประชากรว่าโน้มเอียงไปในทางใดระหว่างแบบอำนาจนิยมกับแบบประชาธิปไตยของผู้ตอบแบบสอบถาม

ส่วนที่ 4 เป็นคำถามเพื่อแสดงความเห็นของผู้ตอบแบบสอบถาม เป็นคำตอบปลายเปิด ให้ผู้ตอบแบบสอบถามลงรายละเอียดได้อย่างกว้างขวาง ทั้งประเด็นความรู้สึกประเด็นขัดแย้ง และประสงค์ให้มีการเปลี่ยนแปลง หรือข้อความเห็น และข้อเสนอแนะอื่น ๆ ที่จะเป็นประโยชน์ต่อการศึกษาหรือเป็นประโยชน์ต่อผู้ที่เกี่ยวข้อง เป็นต้น

**การวิเคราะห์ข้อมูล**

นำข้อมูลที่ได้มาทำการวิเคราะห์โดยโปรแกรมคอมพิวเตอร์สำเร็จรูปตามรายละเอียดการวิเคราะห์ข้อมูลเพื่อเปรียบเทียบระหว่างตัวแปรต้นต่าง ๆ กับตัวแปรตาม โดยผู้วิจัยจะใช้สถิติในการวิเคราะห์เปรียบเทียบ ดังนี้

1. ข้อมูลสถานภาพของผู้ตอบแบบสอบถาม ใช้ค่าร้อยละ และการแจกแจงความถี่เป็นสถิติในการวิเคราะห์

2. การวัดความรู้ทางการเมือง ใช้สถิติ ค่าร้อยละ แจกแจงความถี่ และการแปลค่าร้อยละให้เป็นค่าของความรู้ทางการเมือง

3. การวัดทัศนคติทางการเมืองของกลุ่มประชากรว่าโน้มเอียงไปในทางใดระหว่างแบบอำนาจนิยมและแบบประชาธิปไตย ใช้ค่าร้อยละ แจกแจงความถี่ ค่าเฉลี่ย และการแปลค่าเฉลี่ยให้เป็นสถิติสำหรับการวิเคราะห์ รวมถึงค่าไคว์-สแควร์

4. ข้อเสนอแนะต่าง ๆ ที่ได้จากแบบสอบถาม ได้ใช้วิธีการรวบรวมคำตอบทั้งหมดแล้วนำมาสรุปและอภิปรายเชิงแนะแนว

ในการแปลความหมายผู้วิจัยได้แปลค่าสถิติออกมาเป็นค่าความรู้ทางการเมือง ดังนี้

ร้อยละ 0 – 50 แปลผล ความรู้อยู่ในระดับน้อย

ร้อยละ 51 – 100 แปลผล ความรู้อยู่ในระดับมาก

สำหรับเกณฑ์การพิจารณาทัศนคติทางการเมืองจากค่าเฉลี่ยแบ่งออกได้เป็น 3 ช่วงระดับ ได้แก่

มาก มีค่าคะแนนเฉลี่ย 3 ขึ้นไป

ปานกลาง มีค่าคะแนนเฉลี่ย 3

น้อย มีค่าคะแนนเฉลี่ย น้อยกว่า 3 ขึ้นไป