**บทที่ 2**

**แนวคิด ทฤษฎี และวรรณกรรมที่เกี่ยวข้อง**

ในการศึกษาวิจัยในครั้งนี้ จะกล่าวถึงทฤษฎีและแนวความคิดที่เกี่ยวข้องกับการวิจัย ซึ่งเป็นของนักวิชาการ นักบริหาร และนักปกครองหลายท่าน ผู้วิจัยได้นำแนวคิด ทฤษฎี และเอกสารเหล่านี้ไปประยุกต์ใช้ในการศึกษาวิจัย และเพื่อให้ความชัดเจนยิ่งขึ้น ผู้วิจัยจึงได้ทำการประมวลแนวคิด ทฤษฎี และเอกสารออกเป็น 3 ประเด็น ดังนี้

1. แนวคิดเกี่ยวกับวัฒนธรรมทางการเมือง

2. แนวคิดเกี่ยวกับวัฒนธรรมทางการเมืองแบบประชาธิปไตย

3. แนวคิดเกี่ยวกับวัฒนธรรมทางการเมืองแบบอำนาจนิยม

4. แนวคิดเกี่ยวกับการวัดทัศนคติ

5. งานวิจัยที่เกี่ยวข้อง

**แนวคิดเกี่ยวกับวัฒนธรรมทางการเมือง**

การศึกษาแนววัฒนธรรมทางการเมือง (Political Culture Approach) เป็นแนวคิดหรือวิธีการวิเคราะห์การเมืองแนวหนึ่งที่สามารถนำมาใช้วิเคราะห์และอธิบายปรากฏการณ์ทางการเมืองได้ วัฒนธรรมทางการเมืองเป็นส่วนประกอบส่วนหนึ่งของระบบการเมือง (วิวัฒน์ เอี่ยมไพรวัน, 2546 : 149)

คำว่า “วัฒนธรรมทางการเมือง” ได้ถูกนำมาใช้ในการศึกษาเมืองเปรียบเทียบครั้งแรกในปี ค.ศ.1956 โดยได้นำมาใช้วิเคราะห์พฤติกรรมทางการเมืองของบุคคลต่าง ๆ ในฐานะที่เป็นสมาชิกของสังคมการเมือง การศึกษาเชิงวัฒนธรรมทางการเมืองเป็นแนวทางที่เชื่อมโยง แนวความคิดของวิชาจิตวิทยา และสังคมวิทยาเข้าด้วยกัน กล่าวคือ ในทางจิตวิทยาเป็นการศึกษาพฤติกรรมทางการเมือง ทั้งในระดับปัจเจกบุคคล เพื่อนำไปหาข้อสรุปรวมที่เป็นพฤติกรรมทางการเมืองของกลุ่มบุคคล ซึ่งเป็นเรื่องของสังคมวิทยา (Gabriel A. Almond, 1956 : 3)

กล่าวอีกนัยหนึ่งก็คือ การศึกษาเชิงวัฒนธรรมทางการเมือง เป็นการศึกษาพฤติกรรมทางการเมือง ทั้งในระดับจุลภาค (ปัจเจกบุคคล) และระดับมหภาค (กลุ่มสังคม) ซึ่งมีสาระเกี่ยวข้องกับ

อุดมการณ์ ความรู้สึกนึกคิด และพฤติกรรมของบุคคลและของมวลชนที่มีต่อระบบการเมืองและการเปลี่ยนแปลงของระบบการเมืองที่เกิดขึ้นด้วย (Lucian W. Pye and Sidney Verba, 1965 : 5)

**1. ความหมายของวัฒนธรรมทางการเมือง**

วัฒนธรรมทางการเมือง มีความหมายที่แตกต่างไปจากความหมายของคำว่า “วัฒนธรรม” กล่าวคือ วัฒนธรรมทางการเมืองเป็นส่วนหนึ่งหรือเป็นระบบย่อยของระบบวัฒนธรรมทั้งหมด (กมล สมวิเชียร, 2514 : 42) เมื่อเป็นเช่นนี้ วัฒนธรรมทางการเมืองจึงมีสาระพื้นฐานที่เกี่ยวข้องกับแบบแผนของการดำเนินชีวิตทางการเมืองของสมาชิกในสังคม ซึ่งจะต้องสอดคล้องกับทัศนคติ ความเชื่อ ค่านิยม หรือประเพณีทางการเมืองของสังคมนั้น ๆ วัฒนธรรมทางการเมืองจึงเป็นปัจจัยประการสำคัญ ที่เป็นตัวกำหนดพฤติกรรมทางการเมืองของมวลสมาชิกในสังคม และเป็นตัวการที่ทำให้รูปแบบและลักษณะของระบบการเมืองในแต่ละสังคมแตกต่างกันไป

Gabriel A. Almond (1956 : 391-409) ได้กล่าวว่า วัฒนธรรมทางการเมืองเป็นแบบแผนของทัศนคติและความเชื่อของบุคคลที่มีต่อระบบการเมืองต่อส่วนต่าง ๆ หรือต่อระบบย่อยของระบบการเมืองและต่อบทบาททางการเมืองหรือพฤติกรรมทางการเมืองของบุคคล ซึ่งจำแนกออกเป็นสามลักษณะ ได้แก่ ความโน้มเอียงในการรับรู้ (Cognitive Orientation) หมายถึง ความรู้ความเข้าใจเกี่ยวกับระบบการเมือง ความโน้มเอียงในการสร้างความรู้สึกผูกพัน (Affective Orientation) หมายถึง ความรู้สึกผูกพันและความรู้สึกมีส่วนได้ส่วนเสียกับระบบการเมือง ความโน้มเอียงในเชิงประเมินคุณค่า (Evaluative Orientation) หมายถึง ความสามารถในการวิเคราะห์ ประเมินเพื่อตัดสินใจและแสดงความคิดเห็น ตลอดจนมีบทบาทางการเมือง

Lucian W. Pye and Sidney Verba (1965 : 7) ได้อธิบายว่า วัฒนธรรมทางการเมืองเป็นเรื่องของทัศนคติ ความเชื่อและสภาวะแห่งจิตใจ ซึ่งมีส่วนส่งเสริมให้เกิดความเป็นระเบียบเรียบร้อยที่จะนำมาใช้กำหนดพฤติกรรมทางการเมือง และควบคุมให้บุคคลยอมรับในกติกาสังคม

William T. Bluhm (1974 : 5-6) ได้อธิบายว่า วัฒนธรรมทางการเมืองเป็นส่วนหนึ่งของวัฒนธรรมทั่วไปของสังคม โดยเฉพาะจะเกี่ยวข้องกับการเมืองกาปกครองส่วนประกอบอันสำคัญของวัฒนธรรมทางการเมือง ได้แก่ ความเชื่อ ความนิยม และทัศนคติ รวมทั้งการให้ความสนับสนุนโดยทั่วไปจากสมาชิกภายในระบบการเมือง

**2. ลักษณะของวัฒนธรรมทางการเมือง**

Lucian W. Pye and Sidney Verba (1965 : 7) ได้อธิบายถึงลักษณะของวัฒนธรรมทางการเมืองไว้ 4 ประการ คือ

ประการแรก เกี่ยวข้องกับความคิด ความรู้สึก และการประเมินค่าของบุคคล/กลุ่มบุคคลที่มีต่อบุคคลอื่น ๆ ในระบบกาเมืองทั้งที่มีต่อสถาบันการเมืองต่าง ๆ ในระบบการเมือง เช่น การที่บุคคลให้ความไว้วางใจหรือความศรัทธาต่อนักการเมือง หรือสถาบันรัฐสภา เป็นต้น

ประการที่สอง เกี่ยวข้องกับความคิด ความรู้สึก และการประเมินค่าของบุคคล/กลุ่มบุคคลที่เกี่ยวข้องสัมพันธภาพเชิงอำนาจระหว่างประชาชนในฐานะชนชั้นผู้ถูกปกครองกับผู้นำทางการเมืองในฐานะชนชั้นผู้ปกครอง ซึ่งสะท้อนให้เห็นถึงการยอมรับหรือการต่อต้านการมีอำนาจและการใช้อำนาจของผู้ปกครอง

ประการที่สาม เกี่ยวข้องกับความคิด ความรู้สึก และการประเมินค่าของบุคคล/กลุ่มบุคคลที่ยึดมั่นในหลักอิสรภาพและสิทธิเสรีภาพทางการเมือง หรือยึดมั่นในหลักความสัมพันธ์แบบอำนาจนิยมหรือความสัมพันธ์เชิงอุปถัมภ์

ประการที่สี่ เกี่ยวข้องกับความคิด ความรู้สึก และการประเมินค่าของบุคคล/กลุ่มบุคคลที่สอดคล้องต้องกันอันนำไปสู่การสร้างสรรค์ความเป็นเอกภาพทางการเมือง และการให้ความจงรักภักดีต่อระบบการเมืองโดยรวม

ดังนั้น วัฒนธรรมทางการเมืองจึงเป็นแบบแผนของความคิด ความรู้สึก และการสร้างคุณค่าเป็นมาตรฐานทางการเมืองของบุคคล/กลุ่มบุคคลที่ส่งผลกระทบโดยทางตรงและโดยทางอ้อมต่อเสถียรภาพของระบบการเมือง วัฒนธรรมทางการเมืองเกิดจากการอบรมกล่อมเกลาทางการเมืองในระบบต่าง ๆ ซึ่งทำให้บุคคล/กลุ่มบุคคลสั่งสมวัฒนธรรมทางการเมืองโดยผ่านการเรียนรู้และประสบการณ์ของตน การที่บุคคล/กลุ่มบุคคลมีวัฒนธรรมทางการเมืองแบบใดก็ย่อมนำไปสู่การกระทำหรือพฤติกรรมทางการเมืองที่แตกต่างกันออกไป

Walter A. Rosenbaum (อ้างใน วิวัฒน์ เอี่ยมไพรวัน, 2546 : 152) ได้จำแนกมิติของวัฒนธรรมทางการเมืองหรือสถาบันทางการเมืองต่าง ๆ เช่น ความคิดหรือความรู้สึกของบุคคล/กลุ่มบุคคลที่มีต่อรัฐบาล หรือนโยบายของรัฐบาล เป็นต้น

มิติแรก เป็นวัฒนธรรมทางการเมืองของบุคคล/กลุ่มบุคคลที่มีต่อโครงสร้างทางการเมืองหรือสถาบันทางการเมืองต่าง ๆ เช่น ความคิดหรือความรู้สึกของบุคคล/กลุ่มบุคคลที่มีต่อรัฐบาลหรือนโยบายของรัฐบาล เป็นต้น

มิติที่สอง เป็นวัฒนธรรมทางการเมืองของบุคคล/กลุ่มบุคคลที่มีต่อบุคคล/กลุ่มบุคคลอื่น ๆ ในระบบการเมือง เช่น ความคิดหรือความรู้สึกของบุคคล/กลุ่มบุคคลที่มีต่อนักการเมืองคนใดคนหนึ่งหรือกลุ่มอนุรักษ์ที่ต่อต้านโครงการสร้างเขื่อน เป็นต้น มิติของวัฒนธรรมทางการเมืองในส่วนนี้จะเป็นมิติที่เกี่ยวข้องกับการสร้างเอกภาพหรือความร่วมมือของบุคคลต่าง ๆ ในระบบการเมืองอันจะนำไปสู่ความมีเสถียรภาพทางการเมือง

มิติที่สาม เป็นวัฒนธรรมทางการเมืองของบุคคล/กลุ่มบุคคลนั้น ๆ ในแง่ของการประเมินความสามารถ (Capacity) ทางการเมืองหรือศักยภาพทางการเมืองของตนเอง เช่น การที่บุคคล/ กลุ่มบุคคล มีความคิดหรือความรู้สึกว่าตนเป็นส่วนหนึ่งของระบบการเมือง จึงมีความสำนึกของการเมือง มีความรู้ความเข้าใจการเมือง จึงมีความสำนึกทางการเมือง มีความรู้ความเข้าใจทางการเมืองเห็นว่าการกระทำทางการเมืองหรือพฤติกรรมทางการเมืองของตนเองนั้น เป็นสิ่งสำคัญ หรือเป็นหน้าที่ของตน

จะเห็นได้ว่า มิติทั้งสามประเภทของวัฒนธรรมทางการเมือง มีความแตกต่างกันในเชิงของสาระเนื้อหา ดังนั้นหากบุคคลใด/กลุ่มบุคคลใด มีวัฒนธรรมทางการเมืองที่ครบถ้วนสมบูรณ์ทั้งสามมิติ ก็ย่อมส่งผลให้บุคคล/กลุ่มบุคคลนั้นมีวัฒนธรรมทางการเมืองแบบมีส่วนร่วม

**3. ประเภทของวัฒนธรรมทางการเมือง**

Gabriel A. Almond and Sidney Verba (1965 : 12) ได้แบ่งประเภทของวัฒนธรรมทางการเมืองที่เป็นตัวแบบเชิงอุดมคติ (Ideal Type) โดยใช้ปัจจัยเกี่ยวกับความสำนึกทางการเมือง (Political Consciousness) ของบุคคล/กลุ่มบุคคล และระดับการเข้ามีส่วนร่วมทางการเมืองของบุคคล/กลุ่มบุคคล ดังนี้

1) วัฒนธรรมทางการเมืองแบบคับแคบหรือแบบดั้งเดิม (Parochial or Traditional

Political Culture) หมายถึง วัฒนธรรมทางการเมืองของสังคมดั้งเดิม คือ เป็นลักษณะที่บุคคลในสังคมนั้นไม่มีความรู้ความเข้าใจทางการเมือง ไม่รับรู้การปฏิบัติงานขององค์กรทางการเมือง และไม่คิดว่าตนจะเข้าไปมีส่วนร่วมทางการเมือง วัฒนธรรมทางการเมืองเช่นนี้แสดงว่า ประชาชนมีความสำนึกทางการเมืองต่ำและขาดการมีส่วนร่วมทางการเมือง มักปรากฏในสังคมที่ล้าหลังหรือสังคมแบบจารีตประเพณี เช่น สังคมชนเผ่าในแอฟริกาที่มีลักษณะการปกครองที่เรียบง่าย เป็นต้น

2) วัฒนธรรมทางการเมืองแบบไพร่ฟ้า (Subject Politic Culture) หมายถึง วัฒนธรรม

ทางการเมืองของบุคคลที่ยอมรับในอำนาจของรัฐบาล มีความรู้ความเข้าใจเกี่ยวกับการเมืองและระบบการเมืองโดยทั่วไป แต่ไม่สนใจที่จะเข้ามีส่วนร่วมทางการเมืองไม่ว่าในระดับใด มักปรากฏในสังคมที่มีการพัฒนาก้าวหน้ากว่าสังคมในแบบแรก

3) วัฒนธรรมทางการเมืองแบบมีส่วนร่วม (Participant Political Culture) หมายถึง

วัฒนธรรมทางการเมืองของบุคคลที่ยอมรับในอำนาจของรัฐบาล มีความรู้ความเข้าใจเกี่ยวกับการเมืองและระบบการเมืองโดยทั่วไป แต่ไม่สนใจที่จะเข้ามีส่วนร่วมทางการเมืองไม่ว่าในระดับใด

มักปรากฏในสังคมที่มีการพัฒนาก้าวหน้ากว่าสังคมในแบบแรก กระตือรือร้นที่จะเข้ามีบทบาทและมีส่วนร่วมทางการเมือง โดยอย่างน้อยเข้าไปใช้สิทธิเลือกตั้ง มักปรากฏในสังคมที่มีระดับพัฒนาการทางการเมืองสูง

ในความเป็นจริงนั้น ระบบการเมืองทุกระบบต่างก็มีทั้งลักษณะของความล้าหลังและความเป็นสมัยใหม่ปนกันไป ดังนั้นวัฒนธรรมทางการเมืองในสังคมต่าง ๆ ปัจจุบันมักมีลักษณะเป็นตัวแบบเชิงผสมผสาน (Mixed Type) ซึ่ง อัลมอนด์กับเวอร์บา ได้สรุปไว้เป็น 3 รูปแบบด้วยกัน คือ

(Gabriel A. Almond and Sidney Verba, 1965 : 12)

1) วัฒนธรรมทางการเมืองแบบดั้งเดิมจำกัดวงแคบผสมกับแบบไพร่ฟ้า (Parochial-

Subject Political Culture) มักปรากฏในสังคมที่มีการพัฒนาก้าวหน้ามากขึ้นกว่าเดิม โดยสังคมนั้นมีรัฐบาลกลางเกิดขึ้นแทนที่ระบบสังคมเผ่า และประชาชนได้หันมายอมรับอำนาจของรัฐบาลโดยดุษณีภาพ แต่ประชาชนยังไม่สนใจเข้ามีส่วนร่วมทางการเมือง

2) วัฒนธรรมทางการเมืองไพร่ฟ้าผสมกับแบบมีส่วนร่วม (Subject-Participant

Political Culture) มักปรากฏในสังคมที่กำลังพัฒนาทั้งหลายโดยประชาชนบางกลุ่ม ซึ่งเป็นส่วนน้อยสนใจและเข้ามีส่วนร่วมทางการเมือง ในขณะที่คนส่วนใหญ่ไม่สนใจการเมืองเลย โดยมีวัฒนธรรมทางการเมืองแบบไพร่ฟ้าแฝงอยู่ เช่น วัฒนธรรมทางการเมืองของคนไทย เป็นต้น

3) วัฒนธรรมทางการเมืองแบบดั้งเดิมจำกัดวงคับแคบผสมกับแบบมีส่วนร่วม

(parochial participant political culture) มักปรากฏในสังคมที่ประกอบด้วยหลายเชื้อชาติหรือหลายเผ่าชน ซึ่งแต่ละเชื้อชาติ/เผ่าชนต่างก็มีความผูกพันกันอย่างแน่นแฟ้น จึงต้องการเข้ามีส่วนร่วมทางการเมือง เพื่อผลประโยชน์ของเชื้อชาติหรือเผ่าของตน วัฒนธรรมทางการเมืองเช่นนี้สามารถพบได้ในพม่า มาเลเซีย และสิงคโปร์ เป็นต้น

**4. ตัวแทนในกระบวนการอบรมกล่อมเกลาทางการเมือง**

วิวัฒน์ เอี่ยมไพรวัน (2546 : 154) ได้กล่าวว่า กระบวนการอบรมกล่อมเกลาทางการเมืองในสังคมมีอิทธิพลต่อการปลูกฝังวัฒนธรรมทางการเมืองของบุคคล/กลุ่มบุคคล โดยผ่านกระบวนการสั่งสอนอบรมให้การเรียนรู้และการมีประสบการณ์ อาจจำแนกกระบวนการอบรมกล่อมเกลาทางการเมืองได้ 4 ระดับ คือ

1) ครอบครัว เป็นกลุ่มทางสังคมแบบปฐมภูมิ การอบรมเลี้ยงดูสั่งสอนของบิดามารดามีผลโดยตรงต่อการสร้างความคิด ความรู้สึก และค่านิยมทางการเมืองของบุคคล ครอบครัวจะสอนให้บุคคลรู้จักบทบาททางการเมืองของตนในเรื่องของการแสดงออกซึ่งความคิดและความรู้สึก รวมทั้งการมีพฤติกรรมทางการเมือง

2) กลุ่มเพื่อน เป็นกลุ่มทางสังคมที่มีบทบาทสำคัญในการสร้างคิด ความรู้สึก และการแสดงออกทางการเมือง อาจกล่าวได้ว่ากลุ่มเพื่อนมีบทบาทในการอบรมกล่อมเกลาทางการเมืองทัดเทียมกับครอบครัว กลุ่มเพื่อนมีบทบาทในการอบรมให้รู้จักสถานภาพและบทบาทของกลุ่ม

3) สถาบันการศึกษาและกลุ่มอาชีพ โรงเรียน วิทยาลัย และมหาวิทยาลัยมีบทบาทสำคัญในการให้ความรู้ทางการเมือง (Political Education) แก่บุคคล/กลุ่มบุคคลโดยตรง ในขณะที่กลุ่มอาชีพหรือเพื่อนร่วมงานก็มีบทบาทสำคัญในการอบรมกล่อมเกลาทางการเมือง

4) สื่อมวลชน เป็นที่ประจักษ์ที่ชัดว่า สื่อมวลชนต่าง ๆ ได้แก่ วิทยุกระจายเสียง วิทยุ โทรทัศน์ หนังสือพิมพ์และวารสารต่าง ๆ ล้วนมีอิทธิพลต่อการกำหนดและเปลี่ยนแปลงวัฒนธรรมทางการเมืองของบุคคล/กลุ่มบุคคลทั้งโดยตรงและโดยอ้อม

**5. ปัจจัยที่กำหนดลักษณะของวัฒนธรรมทางการเมือง**

การที่บุคคล/กลุ่มบุคคล จะมีวัฒนธรรมทางการเมืองในลักษณะอย่างไรนั้น ขึ้นอยู่กับปัจจัยที่สำคัญอย่างน้อยสองประการ คือ ปัจจัยทางจิตวิทยา และปัจจัยที่เกี่ยวกับการอบรมกล่อมเกลาทางการเมืองในระดับต่าง ๆ ของสังคมนั้น

**1) ปัจจัยทางจิตวิทยา** โดยรวมปัจจัยทางจิตวิทยาที่กำหนดวัฒนธรรมทางการเมืองของบุคคล/กลุ่มบุคคล อาจจำแนกได้ดังนี้คือ

1.1 การรับรู้ (Perception) หมายถึง ทัศนะของบุคคล/กลุ่มบุคคลที่มีต่อสิ่งต่าง ๆ ของการเมือง เช่น การชอบ/ไม่ชอบ นักการเมือง/พรรคการเมือง ฯลฯ การรับรู้ดังกล่าวนี้มีที่มาจากประสบการณ์ของบุคคล/กลุ่มเอง หรืออาจมาจากผู้อื่นหรือสถาบันทางสังคมต่าง ๆ ก็ได้

1.2 ทัศนคติ (Attitude) หมายถึง ท่าทีหรือแนวโน้มของความรู้สึกของบุคคล/กลุ่มบุคคลที่มีต่อสิ่งต่าง ๆ ของการเมือง ทั้งนี้ท่าทีหรือแนวโน้มในการตอบสนองของบุคคล/กลุ่มบุคคลมีที่มาจากความรู้สึก อารมณ์และความรู้ เช่น คนกรุงเทพฯ มักมีทัศนคติทางการเมืองตามกระแสหรือสถานการณ์ หรือคนภาคใต้มักมีท่าทีในบางบวกต่อพรรคประชาธิปัตย์

1.3 ความเชื่อ (Belief) หมายถึง ความคิดหรือความเข้าใจของบุคคล/กลุ่มบุคคล แต่สิ่งต่าง ๆ ของการเมือง ซึ่งนำไปสู่การแสดงออกซึ่งพฤติกรรมทางการเมือง เช่น กลุ่มพิทักษ์สิ่งแวดล้อม เชื่อหรือเข้าใจว่าการสร้างเขื่อนมีผลทำให้ทรัพยากรธรรมชาติและสิ่งแวดล้อมถูกทำลาย จึงมีพฤติกรรมต่อต้านการสร้างเขื่อนต่าง ๆ แม้ว่าประเทศต้องเผชิญกับภาวะอุทกภัยอย่างรุนแรงก็ตาม เป็นต้น

1.4 ค่านิยม (Values) หมายถึง ความรู้สึกนึกคิดในเชิงประเมินค่าของบุคคล/กลุ่มบุคคลที่มีต่อสิ่งต่าง ๆ ของการเมือง ทั้งนี้เป็นผลมาจากประสบการณ์ของบุคคล/กลุ่มบุคคล ที่จะสร้างมาตรฐานหรือเกณฑ์ในการตัดสินใจเพื่อแสดงออกซึ่งพฤติกรรมการเมืองอย่างใดอย่างหนึ่ง ค่านิยมอาจจำแนกได้สองประเภท คือ ค่านิยมส่วนบุคคล (Personal Values) เช่น ฯพณฯ พลเอกเปรม ติณสูลานนท์ มีค่านิยมที่จงรักภักดีต่อชาติ ศาสนา และพระมหากษัตริย์ รวมทั้งมีความซื่อสัตย์สุจริตเป็นที่ตั้ง และค่านิยมของสังคม (Social Values) เช่น คนไทยโดยรวมมีค่านิยมแบบบริโภคนิยมและวัตถุนิยม เป็นต้น

1.5 การเรียนรู้ (Learning) หมายถึง กระบวนการในการได้รับซึ่งประสบการณ์ทางการเมืองของบุคคล/กลุ่มบุคคล ที่ส่งผลให้การแสดงออกซึ่งพฤติกรรมทางการเมืองของบุคคล/กลุ่มบุคคลเปลี่ยนแปลงไปจากเดิม เช่น นายแดงไม่สนใจการเมืองและไม่เคยไปใช้สิทธิเลือกตั้งผู้แทน แต่หลังจากที่เขาได้รับข้อมูลเกี่ยวกับความรู้ทางการเมืองจากเพื่อนร่วมงานและไปฟังการปราศรัยหาเสียง มีผลให้นายแดงได้ตัดสินใจไปใช้สิทธิเลือกตั้งในวันที่ 4 มกราคม 2544 เป็นต้น อนึ่งนักจิตวิทยาสำนักพฤติกรรมนิยมเชื่อว่าพฤติกรรมมนุษย์เกิดจากการเรียนรู้

1.6 การจูงใจ (Motivation) หมายถึง กระบวนการกระตุ้นหรือเร่งผลักดันให้บุคคล/กลุ่มบุคคลแสดงออกซึ่งพฤติกรรมทางการเมือง ทั้งนี้แรงจูงใจอาจแบ่งได้เป็นสองชนิด คือ แรงจูงใจภายใน ซึ่งหมายถึง ความพึงพอใจของบุคคล/กลุ่มบุคคล ในการแสดงออกซึ่งพฤติกรรมการเมือง และแรงจูงใจภายนอก ซึ่งหมายถึงการได้รับผลประโยชน์หรือสิ่งตอบแทนจากบุคคล/กลุ่มบุคคลอื่น ๆ เช่น นายดำไปใช้สิทธิเลือกตั้งสมาชิกสภาผู้แทนราษฎร เนื่องจากนิยมระบอบประชาธิปไตย ส่วนนายขาวไปใช้สิทธิเลือกตั้งผู้แทนราษฎร เนื่องจากต้องการได้รับรางวัลจากหัวคะแนน

1.7 ความต้องการ (Wants) หมายถึง แรงผลักดันที่ทำให้บุคคล/กลุ่มบุคคลแสดงออกซึ่งบทบาทหรือพฤติกรรมทางการเมือง เช่น นายเขียวต้องการให้มีการปฏิรูปการเมือง จึงสนับสนุนร่างรัฐธรรมนูญแห่งราชอาณาจักรไทย พ.ศ.2540 เป็นต้น

1.8 บุคลิกภาพ (Personality) หมายถึง ผลรวมของความคิด ความเชื่อ ค่านิยม นิสัยและทัศนคติที่บุคคล/กลุ่มบุคคล สั่งสมมาจากการเรียนรู้และสิ่งแวดล้อม ทั้งนี้บุคลิกภาพมีส่วนสำคัญที่ทำให้เกิดความแตกต่างในการแสดงออกซึ่งพฤติกรรมทางการเมืองของบุคคล/กลุ่มบุคคล

จึงอาจสรุปได้ว่า วัฒนธรรมทางการเมืองของบุคคลและกลุ่มบุคคลเป็นผลมาจากปัจจัยต่าง ๆ ทางจิตวิทยาเป็นสำคัญ อย่างไรก็ดี ปัจจัยต่าง ๆ ทางจิตวิทยาจะเป็นอย่างไรนั้นย่อมเป็นไปตามการอบรมกล่อมเกลาทางการเมือง

**2) ปัจจัยที่เกี่ยวกับการอบรมกล่อมเกลาทางการเมือง**

การกล่อมเกลาทางการเมืองเป็นวิธีการสำคัญ ในการสร้างวัฒนธรรมทางการเมืองของบุคคล/กลุ่มบุคคลในทางที่เป็นจริง กระบวนการอบรมกล่อมเกลาทางการเมืองในระดับครอบครัว ระดับโรงเรียน วิทยาลัย มหาวิทยาลัย กลุ่มเพื่อนบ้าน กลุ่มเพื่อนเรียน กลุ่มเพื่อนร่วมงาน สื่อสารมวลชน และปรากฏการณ์ทางการเมืองที่เกิดขึ้นในแต่ละวัน ล้วนมีส่วนกำหนดรูปแบบและประเภทของวัฒนธรรมทางการเมืองของบุคคล/กลุ่มบุคคล ทั้งในส่วนจุลภาคอันเป็นองค์ประกอบของวัฒนธรรมทางการเมืองทั้งหมด คือ การรับรู้ ทัศนคติ ความเชื่อ ค่านิยม การเรียนรู้ การจูงใจ ความต้องการและบุคลิกภาพ ซึ่งในส่วนมหภาค คือ วัฒนธรรมทางการเมืองของบุคคล/กลุ่มบุคคลโดยรวม

โดยสรุป วัฒนธรรมทางการเมืองของบุคคล/กลุ่มบุคคลในแต่ละสังคมย่อมได้รับอิทธิพลจากภูมิหลังทางประวัติศาสตร์ของสังคม ขนบธรรมเนียมและจารีตประเพรี และศาสนา โดยผ่านกระบวนการอบรมกล่อมเกลาทางการเมือง ซึ่งกลไกทางสังคมที่ทำหน้าที่อบรมกล่อมเกลาทางการเมืองจะทำหน้าที่ถ่ายทอดวัฒนธรรมทางการเมืองจากชนรุ่นหนึ่งไปสู่ชนอีกรุ่นหนึ่งอย่างต่อเนื่อง และเป็นไปตามพลวัตรของการเปลี่ยนแปลงแห่งสภาพแวดล้อมทางการเมืองอยู่เสมอ (วิวัฒน์ เอี่ยมไพวัน, 2546 : 155)

**แนวคิดเกี่ยวกับวัฒนธรรมทางการเมืองแบบประชาธิปไตย**

Daniel Wit (1953) ได้อธิบายลักษณะของวัฒนธรรมทางการเมืองแบบประชาธิปไตยไว้ว่า บุคคลที่มีวัฒนธรรมทางการเมืองแบบประชาธิปไตยนั้น จะต้องมีแนวความคิดดังนี้

1. มีทัศนคติที่ดีที่แต่ละคนมีต่อเพื่อนมนุษย์ด้วยกัน ซึ่งเป็นการมองโลกในแง่ดี โดยพื้นฐานจากความเชื่อที่ว่ามนุษย์สามารถเอาชนะสิ่งแวดล้อมได้และเอาชนะความบกพร่องของตนเองได้

2. มีทัศนคติที่ว่ารัฐบาลเป็นเครื่องมือของสังคม กล่าวคือ รัฐสามารถสนองตอบความต้องการของแต่ละคนได้ การเมืองจึงเป็นสิ่งจำเป็น มิใช่ของสกปรกและมีแต่การคอร์รัปชั่น รวมทั้งยังเป็นเรื่องของประชาชนโดยตรงด้วย

3. มีความเชื่อว่าสิทธิและเสรีภาพ เป็นสิ่งศักดิ์สิทธิ์ที่ติดมาพร้อม ๆ กับความเป็นมนุษย์ ความคิดเห็นของบุคคลจึงเป็นสิ่งที่สำคัญที่สุด

4. มีทัศนคติที่ว่าประชาชนสามารถล้มล้างรัฐบาลได้ ถ้ารัฐบาลกระทำตนเป็นนายประชาชนและไม่ทำตามความประสงค์ของมวลชน

ทินพันธุ์ นาคะตะ (2517 : 8-21) ได้ให้แนวความคิดเกี่ยวกับคุณลักษณะของผู้มีวัฒนธรรมทางการเมืองแบบประชาธิปไตยไว้ว่า

1. มีจิตใจต้องการการปกครองแบบประชาธิปไตย คือ มีความต้องการให้มีการปกครองแบบประชาธิปไตยมากกว่าการปกครองแบบอื่น โดยเฉพาะอย่างยิ่งจะต้องเห็นด้วยกับการปกครองที่ยึดหลักการที่ว่าการปกครองประชาธิปไตยเป็นการปกครองของประชาชน โดยประชาชน และเพื่อประชาชน นั่นก็คือ เป็นการยอมรับว่าการปกครองแบบประชาธิปไตยมีหลักการ วิธีการ และจุดมุ่งหมายเพื่อประชาชนนั่นเอง

2. มีความเชื่อมั่นและยึดมั่นในคุณค่าและศักดิ์ศรีของบุคคล การปกครองในรูปแบบประชาธิปไตย เกิดจากการที่คนในสังคมมองโลกในแง่ดี ยอมรับว่าทุกคนมีความเสมอภาค มีความสามารถที่จะปกครองตนเองได้ รวมทั้งการรู้จักเคารพสิทธิและเสรีภาพของบุคคลอื่นทั้งในการพูด การเขียน การแสดงความคิดเห็นและการแสดงออกอื่น ๆ แม้ว่าสิ่งนั้นจะขัดแย้งกับความคิดเห็นของตนก็ตาม กล่าวคือ ทุกคนจะต้องมีความอดทนอดกลั้น และรับฟังความคิดเห็นที่หลากหลายที่แตกต่างกันของบุคคลอื่น ตราบใดที่ไม่มีการละเมิดสิทธิและเสรีภาพของบุคคลอื่น

3. การเคารพกติกาของการปกครองแบบประชาธิปไตย การปกครองแบบประชาธิปไตยมีกติกายึดมั่นการปกครองด้วยเสียงข้างมาก ขณะเดียวกันก็ต้องให้ความคุ้มครอง และรับฟังความคิดเห็นของเสียงข้างน้อยด้วย ฉะนั้นคนในสังคมต้องยึดมั่นและปฏิบัติตามมติของเสียงส่วนใหญ่ เพราะมติดังกล่าวกำหนดเพื่อผลประโยชน์ของคนส่วนใหญ่นั่นเอง คนส่วนน้อยที่ไม่เห็นด้วยกับมติเสียงข้างมาก ย่อมได้รับความคุ้มครอง จะถือว่าเป็นศัตรูต้องขจัดให้สิ้นซากมิได้ ทุกคนย่อมได้รับการปฏิบัติต่อกันอย่างเสมอภาคและยุติธรรมตามกฎหมาย

4. สนใจในการมีส่วนร่วม ในกิจกรรมทางการเมือง การปกครอง ความสนใจอาจแสดงออกโดยการหมั่นติดตามข่าวสารของบ้านเมือง การสนทนาอภิปรายเรื่องปัญหาของบ้านเมือง การใช้สิทธิออกเสียงเลือกตั้งรวมทั้งการพยายามเข้ามามีส่วนร่วมในการกำหนดนโยบายและการตัดสินใจของรัฐบาลด้วยวิธีการต่าง ๆ

5. มีความสำนึกในหน้าที่พลเมืองของตน ในสังคมที่เป็นประชาธิปไตย ทุกคนย่อมต้องเคารพและปฏิบัติตามกฎหมายโดยเคร่งครัด เพราะการปกครองแบบประชาธิปไตยเป็นการปกครองโดยกฎหมาย (Rule of the Law) ซึ่งทุกคนมีทั้งสิทธิและหน้าที่ในฐานะเป็นพลเมืองของรัฐ การปฏิบัติหน้าที่เพื่อบำเพ็ญประโยชน์ต่อสังคมนับว่าเป็นการทำหน้าที่พลเมืองดี

6. มองโลกในแง่ดี มีความไว้วางใจผู้อื่น และมีความเชื่อมั่นในตัวเจ้าหน้าที่ของทางราชการ เนื่องจากระบอบประชาธิปไตย เกิดจากการมองโลกในแง่ดี การอยู่ร่วมกันของคนในสังคมประชาธิปไตยก็ต้องอาศัยความร่วมมือร่วมใจกัน แม้คนในสังคมจะมีความคิดเห็นแตกต่างหลากหลายกันก็ตาม การดำเนินงานของสถาบันการเมืองต่าง ๆ ก็ย่อมอาศัยความไว้วางใจซึ่งกันและกันด้วย

7. รู้จักวิพากษ์วิจารณ์อย่างมีเหตุผล และในทางสร้างสรรค์ การวิพากษ์วิจารณ์ต่อการปฏิบัติหน้าที่ของสถาบันการเมือง การใช้อำนาจหน้าที่ของฝ่ายบริหารและกลไกของระบบราชการ ย่อมจะต้องถูกตรวจสอบ ควบคุม ด้วยวิธีการที่เป็นประชาธิปไตย ทั้งนี้เพื่อป้องกันมิให้มีการใช้อำนาจไปในทางที่มิชอบนั่นเอง

**แนวคิดเกี่ยวกับวัฒนธรรมทางการเมืองแบบอำนาจนิยม**

สมบัติ ธำรงธัญวงศ์ (2538 : 268) ได้ให้ความหมายของวัฒนธรรมทางการเมืองแบบอำนาจนิยม (Authoritative Political Culture) เอาไว้ว่า เป็นลักษณะวัฒนธรรมทางการเมืองที่เกิดขึ้นภายใต้สังคมที่มีการปกครองแบบอำนาจนิยม หรือแบบเผด็จการ เช่น การปกครองของสังคมคอมมิวนิสต์ ลักษณะการปกครองของรัฐเหล่านี้ อำนาจการปกครองทั้งหมดเป็นของผู้ปกครองหรืออาจเรียกว่าอำนาจอธิบายของผู้ปกครอง ประชาชนจะถูกตัดขาดออกจากการมีส่วนร่วมทางการเมือง การมีส่วนร่วมทางการเมืองของประชาชนจะเกิดขึ้นได้เฉพาะในกรณีที่เป็นคำสั่งของผู้ปกครอง นอกจากนี้ประชาชนจะถูกปลูกฝังให้เชื่อว่า ประชาชนที่ดีหรือพลเมืองที่ดีจะต้องเชื่อฟัง ยอมรับ และปฏิบัติตามกฎ ระเบียบที่ผู้ปกครองกำหนด หน้าที่ในการบริหารประเทศเป็นของผู้ปกครอง ประชาชนไม่ควรเข้ามายุ่งเกี่ยว

ระบอบการปกครองแบบอำนาจนิยมหรือแบบเผด็จการนี้ จะปลูกฝังและอบรมกล่อมเกลาให้ประชาชนมีลักษณะนิยมชมชอบอำนาจเด็ดขาด ในขณะเดียวกันจะอ่อนน้อมยอมจำนนต่อผู้มีอำนาจมากกว่า นอกจากนี้ยังส่งเสริมให้ประชาชนนิยมยึดถือในตัวบุคคลมากกว่าหลักของเหตุผลนับถือระบบอาวุโสมากกว่าความรู้ ความสามารถของบุคคล นิยมระบบเจ้าขุนมูลนาย ถือว่าเป็นเจ้านายเป็นเรื่องบุญวาสนาจะแข่งขันไม่ได้ ไม่ยอมรับความเสมอภาคของบุคคล

**บุคลิกภาพแบบอำนาจนิยม**

มณฑล มีอนันต์ (2522 : 9) ได้กล่าวถึง ลักษณะบุคลิกภาพแบบอำนาจนิยมไว้ว่า

1. ต่อต้านพวก (Anti-Semitic) หมายถึง ดูถูกเกลียดชังผู้อื่น ซึ่งไม่เหมือนตนและแสดงการต่อต้าน เช่น เยอรมันสมัยฮิตเลอร์ดูถูกพวกยิว

2. ถือเอาเชื้อชาติตนเป็นใหญ่ (Ethnocentrism) หมายถึงว่า เมื่อเปรียบเทียบกับชาติอื่นแล้ว มักจะเอาชนิดของตัวเป็นมาตรฐานว่าเป็นชาติที่เจริญแล้ว มีอารยธรรมสูง มีความเย่อหยิ่งทะนงในชาติของตัว

3. อนุรักษ์นิยมทางด้านการเมืองและเศรษฐกิจ (Political and Economic Conservatism) เป็นการรักษาแบบลัทธิทางการเมืองและเศรษฐกิจของตนไว้ ไม่ยอมเปลี่ยนแปลง แม้จะมีระบบการเมือง และเศรษฐกิจที่เจริญกว่าหลั่งไหลเข้ามาก็ไม่ยอมรับโดยง่าย คงสงวนรูปแบบของตนไว้

4. กล่าวถึงแต่เรื่องของตน ประวัติศาสตร์ในอดีตของตน สนใจแต่เรื่องของตนเอง (Idealization of Parents and Self) ชีวประวัติของตน ไม่ใยดีผู้อื่น

5. ไม่พิจารณาข้อบกพร่องของตนเอง (Anti-interception or Avoidance of Introspection) หลีกเลี่ยงการพิจารณาตนเอง คอยจ้องจับผิดแต่ผู้อื่น

6. ยึดถือบทบาทความสามารถในด้านเพศอย่างเหนียวแน่น (Rigid Conception of Roles หมายความว่ามีความแตกต่างระหว่าง เพศหญิงและเพศชาย ไม่ยอมรับว่าทั้งสองเพศมีสิทธิเท่าเทียมกัน

7. มีความห่วงใยต่อสภาพของตนเอง (Concern for Status) หมายถึง มองตำแหน่งหน้าที่ของตัวเองในลักษณะที่ไม่ยอมให้สูญเสียไปเปรียบเหมือนข้าราชการผู้ใหญ่ที่หวงห้ามเก้าอี้หรือตำแหน่ง

8. มีความคิดแบบเถรตรง และคุมเครือ หมายความว่า มีความคิดไม่แตกฉาน ในเรื่องที่ตนเองรู้ แต่มีความเชื่อมั่นในความคิดของตนว่าถูกต้อง

**แนวคิดเกี่ยวกับการวัดทัศนคติ**

การจะเข้าใจทัศนคติและพยากรณ์การกระทำต่าง ๆ ของบุคคล จะต้องมีเครื่องมือในการวัดที่สมบูรณ์และเชื่อถือได้ เครื่องมือในการวัดทัศนคติเป็นการวัดทางอ้อม ทัศนคติสามารถวัดได้โดยการอนุมานจากคำตอบของแต่ละบุคคลที่มีทัศนคติต่อสิ่งนั้น ๆ การกระทำที่แสดง ข้อความจากคำพูด ความเชื่อ และความรู้ทางอารมณ์ที่มีต่อสิ่งนั้น ๆ

จากแนวคิดทฤษฎีที่เกี่ยวข้องทั้งหมดสรุปได้ว่า วัฒนธรรมทางการเมืองเป็นส่วนหนึ่งของระบบการเมือง และในขณะเดียวกันมนุษย์เราก็มีวัฒนธรรมทางการเมืองที่อาจจะเหมือนหรือไม่เหมือนกันก็ได้ ทั้งนี้เนื่องจากความแตกต่างในกระบวนการกล่อมเกลาทางการเมือง ดังนั้นผู้วิจัยจึงจะนำแนวคิดเกี่ยวกับการกล่อมเกลาทางการเมืองของ วิวัฒน์ เอี่ยมไพวัน มาใช้ในการวิจัยเพื่อการเข้าไปถึงปัจจัยที่กำหนดลักษณะวัฒนธรรมทางการเมืองของกลุ่มประชากรที่จะใช้ในการศึกษา

แม้จะมีผู้ตีความวัฒนธรรมทางการเมือง และแบ่งประเภทของวัฒนธรรมทางการเมืองเอาไว้หลากหลาย อย่างไรก็ดี ผู้วิจัยจะนำแนวคิดที่แบ่งวัฒนธรรมทางการเมืองออกเป็นสองฝ่าย ได้แก่ วัฒนธรรมทางการเมืองแบบประชาธิปไตย (Democratic Political) ของ ทินพันธุ์ นาคะตะ และแนวคิดวัฒนธรรมทางการเมืองแบบอำนาจนิยม (Authoritative Political) ของสมบัติ ธำรงธัญวงศ์ มาใช้ เนื่องจากแนวคิดดังกล่าวสอดคล้องกับสภาพแวดล้อมไทยในปัจจุบัน ที่มีการแบ่งขั้วของวัฒนธรรมทางการเมืองออกเป็นสองประเภทดังกล่าวอย่างชัดเจน และในการวัดความโน้มเอียงของวัฒนธรรมทางการเมืองของกลุ่มประชากร

**งานวิจัยที่เกี่ยวข้อง**

อาจกล่าวได้ว่า การศึกษาวิจัยเรื่อง วัฒนธรรมทางการเมืองของครูและอาจารย์ในสถาบัน

การศึกษาระดับต่าง ๆ ยังมีอยู่ไม่มากนัก อย่างไรก็ดี ยังพอมีงานวิจัยบางเรื่องพอที่จะมีอยู่บ้าง ดังจะยกตัวอย่าง เช่น

Gabriel A. Almond and Sidney Verba (1965) ได้ทำการศึกษาวิจัย โดยการวิเคราะห์เปรียบเทียบวัฒนธรรมทางกาเมืองของประเทศประชาธิปไตยใน 5 ประเทศ คือ สหรัฐอเมริกา อังกฤษ เยอรมัน อิตาลี และเม็กซิโก ทำให้แอลมอนด์และเวอร์บา เสนอรูปแบบวัฒนธรรมทางการเมืองที่เรียกว่า วัฒนธรรมทางการเมืองแบบอารยชน (Civic Political Culture) ซึ่งเป็นวัฒนธรรมทางการเมืองที่ส่งเสริมและสอดคล้องกับการปกครองระบอบประชาธิปไตย ซึ่งมีลักษณะคือ ประชาชนในฐานะที่เป็นพลเมืองหรือสมาชิกของสังคมที่มีบทบาทและมีส่วนร่วมในทางการเมืองสูง และเป็นผู้ใต้ปกครองที่เคารพเชื่อถือกฎหมายบ้านเมืองโดยดุษณีภาพ วัฒนธรรมทางการเมืองแบบอารยชนนี้ปรากฏให้เห็นในสหรัฐอเมริกาและอังกฤษ ข้อเสนอของเขาแสดงให้เห็นว่าวัฒนธรรมทางการเมืองแบบอารยชนมีส่วนช่วยสนับสนุนการปกครองระบอบประชาธิปไตยให้สามารถคงอยู่ และดำเนินต่อไปได้ ซึ่งเท่ากับว่า ระบบการเมืองแบบประชาธิปไตยที่เน้นการมีส่วนร่วมทางการเมืองของประชาชนย่อมช่วยส่งเสริมให้วัฒนธรรมทางการเมืองแบบอารยชนกับวัฒนธรรมทางการเมืองแบบประชาธิปไตยสามารถธำรงอยู่ควบคู่กันไป

พลศักดิ์ จิรไกรศิริ (2519 : บทคัดย่อ) ได้ศึกษาเรื่อง วัฒนธรรมทางการเมืองของครูใน

กรุงเทพมหานคร ผลการวิจัยพบว่า ครูไทยส่วนใหญ่มีทั้งวัฒนธรรมทางการเมืองแบบประชาธิปไตยและแบบเผด็จการในระดับปานกลาง ซึ่งเป็นการขัดแย้งทางวัฒนธรรมทางการเมืองอย่างเห็นได้ชัด นอกจากนั้นครูในโรงเรียนรัฐบาลและราษฎร์ที่มีวัฒนธรรมทางการเมืองแบบประชาธิปไตย และแบบเผด็จการยังมีจำนวนใกล้เคียงกัน และยังค้นพบว่าระดับของการศึกษาเป็นปัจจัยสำคัญต่อการมีวัฒนธรรมทางกรเมืองทั้งแบบประชาธิปไตยและแบบเผด็จการ แต่ไม่สำคัญมากนัก รวมทั้งเพศก็เป็นปัจจัยสำคัญต่อการมีวัฒนธรรมทางการเมืองแบบประชาธิปไตยแต่ไม่มากนัก ในทำนองกลับกัน เพศไม่ได้เป็นปัจจัยสำคัญต่อการมีวัฒนธรรมทางการเมืองแบบเผด็จการ

แสวง บุญมี (2537 : บทคัดย่อ) ได้ศึกษาเรื่อง วัฒนธรรมทางการเมืองของครูประถมศึกษา

แห่งชาติ : ศึกษากรณีครูประถมศึกษาจังหวัดอีสานใต้ ผลการวิจัยพบว่า ครูประถมศึกษาในเขตจังหวัดอีสานใต้มีวัฒนธรรมทางการเมืองระดับปานกลาง ผสมระหว่างวัฒนธรรมทางการเมืองแบบประชาธิปไตย และอำนาจนิยม แต่นำหน้าค่อนไปทางประชาธิปไตย ครูประถมศึกษาในเขตจังหวัดอีสานใต้มีความเชื่อมั่นในอุดมการณ์ประชาธิปไตยระดับสูง มีความเชื่อมั่นในระบอบการปกครองแบบประชาธิปไตยในระดับปากลางค่อนไปทางประชาธิปไตย และมีความเชื่อมั่นในวิถีชีวิตแบบประชาธิปไตยในระดับปานกลาง

ครวญ ลิ้มสุวรรณ (2538) ได้ทำวิทยานิพนธ์ เรื่อง วัฒนธรรมทางการเมืองแบบประชาธิปไตยของประชาชน อำเภอพรหมพิราม จังหวัดพิษณุโลก โดยศึกษาความมีวัฒนธรรมทางการเมืองแบบประชาธิปไตย ประชากรที่ใช้ในการวิจัยครั้งนี้ ได้แก่ ประชาชนผู้มีสิทธิเลือกตั้งในหน่วยเลือกตั้งอำเภอพรหมพิราม จังหวัดพิษณุโลก มีจำนวนหน่วยเลือกตั้ง 100 หน่วย กลุ่มตัวอย่างที่ใช้ในการวิจัยครั้งนี้ ผู้วิจัยได้ใช้วิธีการสุ่มตัวอย่างง่าย (Simple Random Sampling) โดยสุ่มจากหน่วยเลือกตั้งของแต่ละตำบลมา 100 หน่วย หน่วยละ 4 คน เป็นเพศชาย 2 คน เพศหญิง 2 คน รวมทั้งสิ้น 400 คน ผลการวิจัยสรุปว่า

1. ประชาชนอำเภอพรหมพิราม จังหวัดพิษณุโลก ส่วนใหญ่มีวัฒนธรรมทางการเมืองแบบประชาธิปไตย และเห็นด้วยกับการปกครองในระบอบประชาธิปไตย ซึ่งเป็นการปกครองของประชาชน โดยประชาชน และเพื่อประชาชน

2. ประชาชนอำเภอพรหมพิราม จังหวัดพิษณุโลก ส่วนใหญ่มีวัฒนธรรมทางการเมืองแบบประชาธิปไตย มากที่สุดในข้อ 5 หากมีการเลือกตั้งสมาชิกสภาผู้แทนราษฎร จะมีขึ้นในช่วงฤดูกาลทำนาหรือในขณะที่ท่านกำลังทำไร่ หากท่านมีสิทธิในการเลือกตั้ง ท่านก็จะไปใช้สิทธิอย่างแน่นอน ข้อ 4 หลักการปกครองสำหรับประเทศไทยควรยึดหลัก “เป็นการปกครองของประชาชน โดยประชาชน เพื่อประชาชน” และข้อ 31 เจ้าหน้าที่ฝ่ายปกครองไม่ควรลงโทษประชาชนผู้กระทำผิดทันทีที่ถูกจับได้

3. ประชาชนอำเภอพรหมพิราม จังหวัดพิษณุโลก ที่มีเพศต่างกัน มีความคิดเห็นแตกต่างกันอย่างมีนัยสำคัญทางสถิติที่ระดับ .05 ในทุกข้อ โดยเพศชายมีค่าเฉลี่ยของคะแนนระดับความคิดเห็นสูงกว่าเพศหญิง

4. ประชาชนอำเภอพรหมพิราม จังหวัดพิษณุโลก ที่มาอายุต่างกัน มีความคิดเห็นแตกต่างกันอย่างมีนัยสำคัญทางสถิติที่ระดับ .05 ในทุกข้อ โดยผู้ที่มีอายุต่ำกว่า 40 ปีลงมา มีค่าเฉลี่ยของคะแนนระดับความคิดเห็นสูงกว่าผู้ที่มีอายุตั้งแต่ 40 ปีขึ้นไป

ปริญญา จรูญโรจน์ (2538) ได้ทำวิทยานิพนธ์ เรื่อง วัฒนธรรมทางการเมืองของคณะกรรมการสภาตำบล : ศึกษาเฉพาะกรณีอำเภอเสาไห้ จังหวัดสระบุรี โดยการศึกษาระดับวัฒนธรรมทางการเมืองแบบประชาธิปไตย และเพื่อทราบถึงปัจจัยที่มีผลต่อการมีวัฒนธรรมทางการเมืองแบบประชาธิปไตยของคณะกรรมการสภาตำบลในอำเภอเสาไห้ จังหวัดสระบุรี โดยศึกษาอิทธิพลของปัจจัยทางสังคมบางประการ ได้แก่ อายุ ประเภท ของคณะกรรมการสภาตำบล ระยะเวลาการดำรงตำแหน่ง การเป็นสมาชิกกลุ่มสังคมและการรับทราบข่าวสารทางการเมือง ประชากรที่ใช้ในการศึกษา คือ คณะกรรมการสภาตำบลทุกคนในเขตอำเภอเสาไห้ จังหวัดสระบุรี ซึ่งประกอบด้วยกรรมกรโดยตำแหน่งอันได้แก่ กำนัน ผู้ใหญ่บ้าน และแพทย์ประจำตำบล กับกรรมการโดยการเลือกตั้ง ซึ่งได้แก่ กรรมการสภาตำบลผู้ทรงคุณวุฒิที่ดำรงตำแหน่งขณะทำการวิจัย จำนวนทั้งสิ้น 216 คน การรวบรวมข้อมูลใช้วิธีตอบแบบสอบถาม ได้แบบสอบถามกลับคืนมา 178 คน คิดเป็นร้อยละ 82.41 ของประชากรทั้งหมด การวิเคราะห์ข้อมูลใช้ค่าร้อยละ ค่าเฉลี่ย ค่าเบี่ยงเบนมาตรฐานและค่า t-test โดยกำหนดนัยสำคัญทางสถิติที่ 0.05 ผลการวิจัยพบว่า คณะกรรมการสภาตำบลส่วนใหญ่มีวัฒนธรรมทางการเมืองแบบประชาธิปไตยระดับปานกลาง และผลการทดสอบสมมติฐานโดยใช้ระดับนัยสำคัญทางสถิติที่ระดับ 0.05 พบว่า ตัวแปรต่าง ๆ อันได้แก่ อายุ ประเภทของคณะกรรมการสภาตำบล การเป็นสมาชิกกลุ่มทางสังคม และการรับทราบข่าวสารทางการเมืองที่แตกต่างกัน ไม่มีผลต่อระดับวัฒนธรรมทางการเมืองแบบประชาธิปไตย ส่วนระยะเวลาการดำรงตำแหน่งที่แตกต่างกัน มีผลกระทบต่อวัฒนธรรมทางการเมืองแบบประชาธิปไตย

ชูเอก ฉายา (2539) ได้ทำการค้นคว้าแบบอิสระ เรื่อง วัฒนธรรมทางการเมืองของนายทหารชั้นประทวน : ศึกษาเฉพาะกรณีพื้นที่จังหวัดเชียงใหม่ ในการศึกษาได้ใช้ทหารชั้นประทวนในพื้นที่จังหวัดเชียงใหม่ จำนวน 375 ราย จากหน่วยต่าง ๆ 5 หน่วย ได้แก่ กองพลรบพิเศษที่ 2 กรทหารราบที่ 7 กองพันทหารปืนใหญ่ที่ 7 กองพันพัฒนาที่ 3 และกองพันสัตว์ต่าง ๆ เป็นกลุ่มประชากรในการศึกษา ส่วนเครื่องมือที่ใช้ในการวิจัยเป็นแบบสอบถามลักษณะคำถามปิดเกี่ยวกับความรู้ ความเข้าใจด้านการเมืองการปกครองไทย ทัศนคติเกี่ยวกับการเมืองการปกครองไทยและพฤติกรรมการมีส่วนร่วมทางการเมืองของประชากรกลุ่มตัวอย่างและในการวิเคราะห์ข้อมูล ผู้วิจัยได้กำหนดตัวแปรอิสระ 5 ตัว ได้แก่ อายุราชการ กำเนิด ระดับการศึกษา สังกัดและประสบการณ์ทางการรบ โดยอาศัยการวิเคราะห์ข้อมูลในเชิงปริมาณ ซึ่งใช้วิธีการทางสถิติเชิงพรรณนา ได้แก่ การแจกแจงความถี่ จำนวน การหาค่าร้อยละ และการหาค่าความสัมพันธ์ระหว่างตัวแปรอิสระกับตัวแปรตาม โดยใช้ค่า ไค-สแควร์จากผลการศึกษาผู้วิจัยพบว่า ประการแรกภูมิหลังทางสังคม ไม่มีอิทธิพลต่อแบบแผนของ

วัฒนธรรมทางการเมืองของนายทหารชั้นประทวน ไม่ว่าจะเป็นตัวแปรด้านระดับการศึกษา อายุราชการ และกำเนิด ประการต่อมาตัวแปรด้านหน่วยงานที่สังกัดและประสบการณ์การรบในการศึกษาครั้งนี้ พบว่า มีผลต่อระดับความแตกต่างทางทัศนคติ และการมีส่วนร่วมทางการเมือง กล่าวคือ หน่วยงานที่สังกัดมีผลต่อความแตกต่างของทัศนคติทางการเมือง และประสบการณ์ทางการรบมีผลต่อความแตกต่างทางด้านการมีส่วนร่วมทางการเมือง แต่กระนั้นก็ดี ยังถือได้ว่าตัวแปรทั้งสองมีอิทธิพลในระดับที่น้อยมาก ประการสุดท้ายการที่นายทหารชั้นประทวนโดยส่วนใหญ่มีวัฒนธรรมทางการเมืองในแบบแผนเดียวกัน คงสืบเนื่องมาจากกระบวนการอบรมกล่อมเกลาทางการเมือง ซึ่งหน่วยงานการอบรมกล่อมเกลาที่มีอิทธิพลมากที่สุด ก็คือ องค์กรหรือหน่วยงานที่บุคคลเหล่านี้สังกัดอยู่ ทั้งนี้สืบเนื่องมาจากองค์กรทหารเป็นองค์กรที่มีความแข็งแกร่ง และเป็นเอกภาพ ได้แก่ การศึกษาที่เน้นความเป็นวิชาชีพ ความรัก ความสามัคคีในหมู่คณะ ความมีระเบียบวินัยและมีสายการบังคับบัญชาชัดเจน

วันเพ็ญ บุญยืน (2539) ได้ทำการค้นคว้าแบบอิสระเรื่อง วัฒนธรรมทางการเมืองของนักศึกษาสถาบันอุดมศึกษาในจังหวัดเชียงใหม่ โดยมีวัตถุประสงค์ในการศึกษาสามประเด็น ได้แก่ ประการที่หนึ่ง เพื่อศึกษาทัศนคติ หรือความโน้มเอียงทางการเมืองเกี่ยวกับการรับรู้ ความรู้สึกความเห็นต่าง ๆ ของนักศึกษาต่อการเมืองการปกครองของประเทศไทย ประการที่สอง เพื่อทราบแบบแผนของวัฒนธรรมทางการเมืองของนักศึกษาว่ามีความเป็นประชาธิปไตยหรืออำนาจนิยมอย่างไร และประการสุดท้าย เพื่อศึกษาปัจจัยที่มีความสัมพันธ์กับทัศนคติหรือวัฒนธรรมทางการเมืองของนักศึกษาโดยศึกษาจากวิเคราะห์ข้อมูลจากแบบสอบถาม และเอกสารต่าง ๆ โดยใช้ค่าเฉลี่ย ค่าเบี่ยงเบนมาตรฐาน ค่าสถิติ ร้อยละ ค่าไค-สแควร์ และค่าการวิเคราะห์ความแปรปรวน ประชากรที่ศึกษา ได้แก่ นักศึกษาระดับปริญญาตรีชั้นปีสุดท้ายทุกสาขาวิชาของมหาวิทยาลัยเชียงใหม่ มหาวิทยาลัยพายัพ และสถาบันเทคโนโลยีการเกษตรแม่โจ้ และผลการศึกษาพบว่า นักศึกษาสถาบันอุดมศึกษาในจังหวัดเชียงใหม่ มีวัฒนธรรมทางการเมืองแบบผู้มีส่วนร่วม แม้จะมีความรู้ความเข้าใจในสถานการณ์ทางกาเมืองไม่มากนัก มีความภาคภูมิใจ และพึงพอใจในสถาบันการเมือง หน่วยราชการและนักการเมืองน้อย แต่มีความกระตือรือร้นที่จะเรียนรู้การเมืองการปกครอง และต้องการมีส่วนร่วมในการปกครองสูง โดยเห็นว่าควรให้มีการสอนเรื่องประชาธิปไตยทุกระดับการศึกษา และสำหรับในสถาบันอุดมศึกษา ควรให้วิชาการเมืองการปกครองไทย เป็นวิชาบังคับที่นักศึกษาทุกสาขาวิชาทุกชั้นปีได้เรียน วัฒนธรรมทางการเมืองของนักศึกษาเป็นแบบผสมระหว่างประชาธิปไตยกับอำนาจนิยมและพบว่า นักศึกษาสาขาวิชาสังคมศาสตร์ มีวัฒนธรรมทางการเมืองแบบประชาธิปไตยมากที่สุด รองลงมาคือ นักศึกษาสาขาวิชาวิทยาศาสตร์สุขภาพ ส่วนนักศึกษาสาขาวิทยาศาสตร์เทคโนโลยี มีวัฒนธรรมทางการเมืองแบบอำนาจนิยมมากกว่านักศึกษาอีกสองสาขาวิชา

ศุภกร วิริยาภากรณ์ (2539) ได้ทำวิทยานิพนธ์ เรื่อง วัฒนธรรมทางการเมืองของนักการเมืองท้องถิ่น ศึกษาเปรียบเทียบระหว่างสมาชิกสภาเทศบาลกับสมาชิกสภาองค์การบริหารส่วนตำบลในจังหวัดพระนครศรีอยุธยา โดยศึกษาเปรียบเทียบลักษณะวัฒนธรรมทางการเมืองของสมาชิกสภาท้องถิ่นสองประเภท คือ สมาชิกสภาเทศบาลกับสมาชิกสภาองค์การบริหารส่วนตำบลว่ามีลักษณะเป็นอย่างไร รวมทั้งหาความสัมพันธ์ระหว่างสถานภาพส่วนบุคคลของสมาชิกสภาเทศบาลกับสมาชิกสภาองค์การบริหารส่วนตำบลกับลักษณะวัฒนธรรมทางการเมือง ผลการวิจัยพบว่า

1. สมาชิกสภาท้องถิ่นทั้งสองประเภท มีค่านิยมแบบเสรีนิยมและอำนาจนิยม ในระดับปานกลาง แต่เมื่อวิเคราะห์ความแตกต่างพบว่า สมาชิกสภาท้องถิ่นทั้งสองประเภทมีค่านิยมแบบเสรีนิยมแตกต่างกันอย่างมีนัยสำคัญทางสถิติที่ระดับ 0.05 ส่วนค่านิยมแบบอำนาจนิยมไม่พบความแตกต่าง

2. สมาชิกสภาท้องถิ่นทุกระดับอายุ ทุกระดับการศึกษา ทุกอาชีพ และสังกัดองค์การปกครองท้องถิ่นทุกประเภท มีคะแนนเฉลี่ยของค่านิยมแบบเสรีนิยมมากกว่าอำนาจนิยม อายุ การศึกษา ไม่มีความสัมพันธ์ทางสถิติกับค่านิยมแบบเสรีนิยม และอำนาจนิยม ส่วนอาชีพไม่มีความสัมพันธ์ทางสถิติกับค่านิยมแบบเสรีนิยม แต่มีความสัมพันธ์ทางสถิติที่ระดับนัยสำคัญ 0.01 กับค่านิยมแบบเสรีนิยม แต่ไม่มีความสัมพันธ์ทางสถิติกับค่านิยมแบบอำนาจนิยม

สุภาพร รัตนสัค (2541) ได้ทำการค้นคว้าแบบอิสระ เรื่อง ความรู้ความเข้าใจในกระบวนการร่างรัฐธรรมนูญ ปี 2540 ของครูโรงเรียนมัธยมศึกษาในอำเภอเมือง จังหวัดเชียงใหม่ ซึ่งผลการศึกษาปรากฏว่า ครูโรงเรียนมัธยมศึกษาในเขตอำเภอเมือง จังหวัดเชียงใหม่ มีความรู้ความเข้าใจ และมีบทบาทในการมีส่วนร่วมในกระบวนการร่างรัฐธรรมนูญในระดับปานกลาง โดยผู้ที่มีโอกาสติดตามข่าวสารอย่างจริงจัง และมีความพร้อมในด้านต่าง ๆ จะมีความรู้และมีบทบาทต่อการมีส่วนร่วมในกระบวนการร่างรัฐธรรมนูญได้มากกว่า นอกจากนี้ผู้วิจัยได้ให้ข้อเสนอแนะถึงผู้บริหารที่มีส่วนเกี่ยวข้องให้บรรจุวิชาการเมืองและการปกครองในปัจจุบันไว้ในหลักสูตรมัธยมศึกษา และกำหนดให้ครูโรงเรียนมัธยมศึกษามีส่วนร่วมในกิจกรรมทางการเมืองอย่างจริงจัง

สุรสิทธิ์ อุตบุรี (2541) ได้ทำการค้นคว้าแบบอิสระ เรื่อง วัฒนธรรมทางการเมืองของชนชั้นกลางในเขตอำเภอเมือง จังหวัดเชียงราย โดยได้ศึกษาถึงปัจจัยต่าง ๆ ที่มีอิทธิพลต่อการเรียนรู้ทางการเมือง เพื่อทราบทัศนคติของชนชั้นกลางที่มีต่อระบอบการเมืองการปกครองไทย และเพื่อทราบถึงปัจจัยที่มีอิทธิพลต่อการกำหนดลักษณะแบบแผนของพัฒนาทางการเมืองของชนชั้นกลางในเขตอำเภอเมือง จังหวัดเชียงราย โดยเริ่มจากการสุ่มกลุ่มตัวอย่างจากประชาชนในเขตอำเภอเมือง เฉพาะกลุ่มที่มีอายุ 18 ปีขึ้นไป ที่ประกอบอาชีพนักธุรกิจ ข้าราชการรัฐวิสาหกิจ และอาชีพรับจ้างทั่วไป กลุ่มละ 40 คน รวมกลุ่มตัวอย่างทั้งสิ้น 160 คน โดยใช้แบบสอบถามที่จัดเตรียมไว้ หลังจากนั้นทำการวิเคราะห์ข้อมูลด้วยความถี่สะสม ร้อยละ ค่าเฉลี่ย ส่วนเบี่ยงเบนมาตรฐาน ทดสอบความสัมพันธ์ระหว่างตัวแปรด้วยไค-สแควร์ และวิเคราะห์ความแปรปรวน (Analysis of variance) และผลการศึกษาพบว่า กลุ่มตัวอย่างส่วนใหญ่เป็นเพศชาย และมีอายุตั้งแต่ 31 ปีขึ้นไป การศึกษาระดับปริญญาตรีหรือสูงกว่า มีรายได้สูงกว่า 15,000 บาทต่อเดือน กลุ่มตัวอย่างให้ความสนใจทางการเมืองโดยติดตามข่าวสารบ้านเมืออยู่ตลอดเวลา โดยติดตามจากหนังสือพิมพ์ โทรทัศน์ ส่วนใหญ่ไปใช้สิทธิเลือกตั้งทุกครั้ง และมีบางส่วนเป็นสมาชิกพรรคการเมือง นอกจากนี้กลุ่มตัวอย่างเห็นด้วยว่ารัฐธรรมนูญใหม่มีความเหมาะสมกับการปกครองของประเทศไทย โครงสร้างของสภาผู้แทนราษฎรตามรัฐธรรมนูญฉบับใหม่ที่มี Party list การเลือกตั้งจะพิจารณาจากพรรคการเมืองมากกว่าตัวบุคคล แต่ไม่แน่ใจว่านักการเมืองของไทยในปัจจุบันมีความเสียสละให้ประชาชน เห็นว่าขณะนี้มีความจำเป็นต้องปฏิรูปการเมือง การยึดอำนาจการปกครองของทหารเป็นสิ่งที่ไม่ชอบธรรม สื่อสารมวลชนควรมีความอิสระในการตรวจสอบทางการเมือง โดยเห็นว่านักการเมืองไม่ควรสร้างความสนิทสนามกับผู้นำทางการเมืองเพื่อผลประโยชน์ของตนเอง และจากการศึกษาอีกว่าในกลุ่มชนชั้นกลางของจังหวัดเชียงรายนี้ มีที่โน้มเอียงที่วัฒนธรรมทางการเมืองจะเป็นไปในรูปแบบไพร่ฟ้าผสมการมีส่วนร่วม โดยดูจากพฤติกรรมทางการเมืองหลาย ๆ ท่านอย่างเป็นบรรทัดฐาน นอกจากนี้ยังสามารถสรุปได้อีกว่าความแตกต่างกันทางด้านเพศ รายได้ อาชีพ และระดับการศึกษา ได้ส่งผลให้ความคิดเห็นทางการเมืองแตกต่างกันอีกด้วย

อารียา ลัพธ์จิโรจสกุล (2541) ได้ทำวิทยานิพนธ์ เรื่อง วัฒนธรรมทางการเมืองแบบประชาธิปไตยของนักการเมืองท้องถิ่น : ศึกษาเฉพาะกรณีจังหวัดนครนายก โดยได้ศึกษาระดับวัฒนธรรมทางการเมืองท้องถิ่นและข้าราชการในจังหวัดนครนายก โดยได้ศึกษาระดับวัฒนธรรมทางการเมืองท้องถิ่นและข้าราชการในจังหวัดนครนายก โดยศึกษาว่ามีความโน้มเอียงไปในทางประชาธิปไตยมาก-น้อย เพียงใด และศึกษาความสัมพันธ์ระหว่างปัจจัยด้านเพศ อายุ ระดับการศึกษา อาชีพ รายได้ การติดตามข่าวสารทางการเมืองจากหนังสือพิมพ์ วิทยุ โทรทัศน์ กับระดับวัฒนธรรมทางการเมืองแบบประชาธิปไตย โดยใช้กลุ่มประชากรที่เป็นนักการเมืองท้องถิ่น และข้าราชการในจังหวัดนครนายก ประกอบด้วย สมาชิกสภาเทศบาลเมืองนครนคร สมาชิกสภาจังหวัดนครนายก และกรรมการสุขาภิบาลเกาะหวาย จากข้าราชการจำนวน 453 คน เครื่องมือที่ใช้ในการวิจัย ได้แก่ แบบสอบถามที่สร้างขึ้นเพื่อใช้ศึกษา การมีวัฒนธรรมทางการเมืองแบบประชาธิปไตยของนักการเมืองท้องถิ่น จังหวัดนครนายก ซึ่งแบ่งออกเป็นสองส่วน คือ ส่วนหนึ่งเป็นคำถามเกี่ยวกับสถานภาพส่วนบุคคล ได้แก่ เพศ อายุ การศึกษา อาชีพ รายได้ การติดตามข่าวสารการเมืองทางหนังสือพิมพ์ วิทยุโทรทัศน์ของผู้ตอบแบบสอบถาม ส่วนที่สอง เป็นคำถามที่มีเนื้อหาเกี่ยวกับระดับวัฒนธรรมทางการเมืองแบบประชาธิปไตย และได้ผลการศึกษาว่า นักการเมืองท้องถิ่นมีระดับวัฒนธรรมทางการเมืองแบบประชาธิปไตยสูงกว่าข้าราชการ แต่มีระดับวัฒนธรรมทางการเมืองแบบประชาธิปไตยของนักการเมืองท้องถิ่น รวมทั้งข้าราชการอยู่ในระดับปานกลาง นอกจากนี้ยังพบอีกว่า ข้อมูลที่ได้ในส่วนที่ 1 จากนักการเมืองท้องถิ่นและข้าราชการ เช่น เพศ อายุ ระดับการศึกษา การติดตามข่าวสาร ฯลฯ มีความสัมพันธ์และสอดคล้องกับระดับวัฒนธรรมทางการเมืองแบบประชาธิปไตยในด้านการมองโลกในแง่ดี และมีความไว้วางใจผู้อื่น

สุรัสวดี สุวรรณศิริ (2542) ได้ทำการค้นคว้าแบบอิสระ เรื่อง ความรู้และความเข้าใจเกี่ยวกับสิทธิมนุษยชนของพนักงานครูเทศบาลนครเชียงใหม่ โดยใช้กลุ่มประชากรที่เป็นพนักงานครูเทศบาลนครเชียงใหม่ ทั้งหมด 11 โรงเรียน จำนวน 250 ราย เก็บรวบรวมข้อมูลด้วยแบบสอบถามปลายปิด สถิติที่ใช้วิเคราะห์ข้อมูล ได้แก่ ค่าร้อยละ ค่าเฉลี่ย และค่าไค-สแควร์ และผลของการศึกษาวิจัยพบว่า ภาพรวมของพนักงานครูเทศบาลมีความรู้ความเข้าใจเกี่ยวกับสิทธิมนุษยชนดี แต่เมื่อพิจารณาลงไปถึงกลุ่มย่อยและนำมาเปรียบเทียบกันแล้ว สามารถเห็นความแตกต่างได้อย่างเด่นชัดในประเด็นต่อไปนี้ คือ ประเด็นสื่อมวลชนลงข่าวภาพสตรีถูกข่มขืนครูที่สอนกลุ่มทักษะ ไม่เห็นด้วยมากที่สุด ในขณะที่ครูสอนกลุ่มสร้างเสริมลักษณะนิสัยเห็นด้วยมากที่สุด ประเด็นการใช้แรงงานเด็ก ครูที่มีคู่สมรสรับราชการไม่เห็นด้วย แต่ครูที่มีคู่สมรสมีอาชีพอื่น ๆ เห็นด้วย ประเด็นการทำโทษนักเรียนด้วยการดุด่า เฆี่ยนตี ครูที่มีอายุไม่เกิน 36 ปี และครูที่มีอายุราชการน้อยกว่า 10 ปี ไม่เห็นด้วยมากที่สุด แต่ครูที่มีอายุตั้งแต้ 36 ปีขึ้นไป และครูที่มีอายุราชการมากกว่า 10 ปี เห็นด้วยมากที่สุด

วนิดา ประพบบุญ (2543) ได้ทำการค้นคว้าแบบอิสระ เรื่อง วัฒนธรรมทางการเมืองของนักศึกษาในสถาบันราชภัฏลำปาง และวิทยาลัยเทคนิคลำปาง โดยศึกษาแบบเปรียบเทียบให้ทราบถึงระดับความรู ความเข้าใจ กับทัศนคติต่อระบบราชการเมืองการปกครองในระบอบประชาธิปไตยของนักศึกษาจากสถาบันราชภัฏลำปาง และวิทยาลัยเทคนิคลำปาง โดยนำนักศึกษาจากสถาบันราชภัฏลำปาง ระดับชั้นปีที่ 2 จำนวน 200 คน และนักศึกษาชั้น ปวส. ปีที่ 2 ของวิทยาลัยเทคนิคลำปาง จำนวน 200 คน มาเป็นกลุ่มประชากรที่ใช้ศึกษา เครื่องมือที่ใช้ในการวิจัยเป็นแบบสอบถาม ความรู้ ความเห็นเกี่ยวกับประเด็นทางการเมืองและข้อเสนอแนะทางการเมือง การวิเคราะห์ข้อมูล ประกอบด้วยการคำนวณ ค่าร้อยละ ค่าเฉลี่ย ค่าส่วนเบี่ยงเบนมาตรฐาน โดยผลการศึกษาประการแรกพบว่า นักศึกษาจากสถาบันราชภัฏลำปาง และวิทยาลัยเทคนิคลำปาง ซึ่งเป็นสถานศึกษาที่มีหลักสูตร ตลอดจนจุดมุ่งหมายในการผลิตบุคลากรที่แตกต่างกัน แต่มีความรู้ ความเข้าใจ และทัศนคติทางการเมืองที่ไม่แตกต่างกัน ประการที่สองพบว่า ความคิดเห็นต่อประเด็นทางการเมืองของศึกษาทั้งสองสถาบัน ไม่มีความแตกต่างกัน ในประเด็นเกี่ยวกับความรู้ ความเข้าใจเกี่ยวกับกติกาของการปกครองในระบอบประชาธิปไตย สภาพยึดมั่นในรัฐธรรมนูญ และการยอมรับในอำนาจ แต่พบว่านักศึกษาจากวิทยาลัยเทคนิคลำปาง มีความเป็นประชาธิปไตยสูงกว่านักศึกษาจากสถาบันราชภัฏลำปางเล็กน้อย

ประชา วีรวัฒน์ (2548) ได้ทำการค้นคว้าแบบอิสระ เรื่อง พฤติกรรมการลงคะแนนเสียงเลือกตั้งทั่วไปในปี พ.ศ.2548 ของบุคลากรโรงเรียนปรินส์รอแยลล์วิทยาลัย อำเภอเมือง จังหวัดเชียงใหม่ โดยศึกษาถึงปัจจัยที่กำหนดพฤติกรรมการลงคะแนนเสียงเลือกตั้ง และการไปใช้สิทธิ์เลือกตั้งของประชาชนในวันที่ 6 กุมภาพันธ์ 2548 โดยเก็บข้อมูลจากบุคลากร โรงเรียนปรินส์รอแยลล์วิทยาลัย จำนวน 222 คน และได้รับผลการศึกษาว่า ระดับความรู้ความเข้าใจทางการเมือง ระดับการมีส่วนร่วมทางการเมือง การหาเสียง นโยบายพรรคการเมือง ผู้นำพรรคการเมืองและผลงานที่ผ่านมาของพรรคการเมือง เป็นปัจจัยที่กำหนดพฤติกรรมการลงคะแนนเสียงเลือกตั้งของประชาชนทั้งสิ้น โดยเฉพาะผู้นำพรรคการเมืองเป็นปัจจัยที่มีผลต่อการกำหนดพฤติกรรมการลงคะแนนเสียงเลือกตั้งของประชาชนมากที่สุด รองลงมาเป็นผลงานที่ผ่านมาของพรรคการเมือง นโยบายพรรคการเมือง การประชาสัมพันธ์ และระดับความรู้ความเข้าใจในการเมือง เป็นปัจจัยที่มีผลต่อการกำหนดพฤติกรรมการลงคะแนนเสียงตั้งของประชาชนตามลำดับ

เยาวภา ประคองศิลป์และคนอื่น ๆ (2549 : บทคัดย่อ) ได้ศึกษาเรื่อง วัฒนธรรมทางการเมืองแบบประชาธิปไตยของครูสังคมศึกษาระดับมัธยมศึกษา สังกัดกรมสามัญศึกษา จังหวัดขอนแก่น ผลการวิจัยพบว่า

1) ครูสังคมศึกษามีวัฒนธรรมทางการเมืองแบบประชาธิปไตยที่เกี่ยวกับด้านต่าง ๆ 3 ด้าน โดย

ภาพรวมอยู่ในระดับมาก และเมื่อจำแนกครูสังคมศึกษาตามระดับการศึกษา ประสบการณ์ในการสอน ขนาดของโรงเรียนพบว่า มีวัฒนธรรมทางการเมืองแบบประชาธิปไตยอยู่ในระดับมากเช่นกัน

2) ครูสังคมศึกษาที่มีระดับการศึกษาต่างกัน มีประสบการณ์ในการสอนต่างกัน และอยู่ในโรงเรียนที่มีขนาดต่างกัน มีวัฒนธรรมทางการเมืองแบบประชาธิปไตยไม่แตกต่างกัน

3) ครูสังคมศึกษาต้องการที่จะใช้แหล่งความรู้และวิธีการศึกษาหาความรู้ เพื่อเสริมสร้างความรู้

ความเข้าใจทางการเมืองให้แก่ตนเอง โดยวิธีการต่าง ๆ ตามลำดับ ได้แก่ อันดับที่ 1 ต้องการศึกษาจากเอกสาร หนังสือที่มีลักษณะง่ายต่อการเรียนรู้ด้วยตนเอง อันดับที่ 2 ต้องการข้อมูลที่เป็นลักษณะเอกสารเผยแพร่อย่างสม่ำเสมอจากหน่วยงานที่เผยแพร่และพัฒนาความรู้ความเข้าใจทางการเมือง และอันดับที่ 3 ต้องการเข้ารับการอบรมสัมมนาระยะสั้น ๆ เป็นครั้งคราว

ปัญจพร ตะบูนพงศ์ (2550 : บทคัดย่อ) ได้ศึกษาเรื่อง วัฒนธรรมทางการเมืองแบบประชาธิปไตยของข้าราชการครูระดับมัธยมศึกษา จังหวัดเพชรบุรี ผลการวิจัยพบว่า ข้าราชการครูระดับมัธยมศึกษา จังหวัดเพชรบุรี มีวัฒนธรรมทางการเมืองแบบประชาธิปไตยในระดับสูง ปัจจัยที่มีผลต่อการวัฒนธรรมทางการเมืองแบบประชาธิปไตย ได้แก่ สายวิชาที่จบการศึกษา ลักษณะการอบรมเลี้ยงดูของครอบครัว และความรู้ความเข้าใจเกี่ยวกับรัฐธรรมนูญแห่งราชอาณาจักรไทย พุทธศักราช 2540 ส่วนเพส ไม่มีผลต่อการวัฒนธรรมทางการเมืองแบบประชาธิปไตยของข้าราชการครูระดับมัธยมศึกษา จังหวัดเพชรบุรี

วัฒนา ขัติวงษ์ (2550 : บทคัดย่อ) ได้ศึกษาเรื่อง วัฒนธรรมทางการเมืองแบบประชาธิปไตยของครูโรงเรียนเอกชนในอำเภอเมือง จังหวัดเชียงใหม่ ผลการวิจัยพบว่า

1) ครูโรงเรียนเอกชนในอำเภอเมือง จังหวัดเชียงใหม่ มีแบบแผนวัฒนธรรมทางการเมืองแบบประชาธิปไตย

2) สถานภาพในด้านเพศ ช่วงอายุ ระยะเวลาในการปฏิบัติงานและระดับรายได้ ไม่มีอิทธิพลต่อแบบแผนวัฒนธรรมทางการเมืองแบบประชาธิปไตยของครูโรงเรียนเอกชนในอำเภอเมือง จังหวัดเชียงใหม่

จากงานวิจัยที่เกี่ยวข้องทั้งหมด ผู้วิจัยได้ตั้งข้อสังเกตเป็นเบื้องต้นว่าในการเลือกกลุ่มเป้าหมายของการศึกษาวิจัยเกี่ยวกับวัฒนธรรมทางการเมือง ที่ผ่านมามักมุ่งเน้นไปที่สองกลุ่มเป้าหมายหลัก ได้แก่

1) การศึกษาวัฒนธรรมทางการเมืองของประชาชนโดยรวมในฐานะพลเมืองหรือสมาชิกของสังคม เช่น งานวิจัยของ Gabriel A. Almond and Sidney Verba วิทยานิพนธ์ของ ครวญ ลิ้มสุวรรณ และการค้นคว้าแบบอิสระของ สุรสิทธิ์ อุตบุรี ที่ได้มีวิธีการเก็บข้อมูลจากประชาชนทั่วไป โดยไม่เฉพาะเจาะจงกลุ่ม ซึ่งผลการวิจัยที่ได้จะเป็นการสรุปลักษณะวัฒนธรรมทางการเมืองโดยรวมของประชาชนในพื้นที่เขตการปกครองแห่งใดแห่งหนึ่งแบบกว้าง ๆ

2) การศึกษาวัฒนธรรมทางการเมืองของกลุ่มคนกลุ่มใดกลุ่มหนึ่ง ในฐานะสมาชิกขององค์กร เช่น วิทยานิพนธ์ของปริญญา จรูญโรจน์ ศุภกร วิริยานภากรณ์ และอารียา ลัพธ์จิโรจน์สกุล การค้นคว้าอิสระของชูเอก ฉายา วันเพ็ญ บุญยืน สุภาพร รัตนสัค สุรัสวดี สุวรรณศิริ วนิดา ปะพบบุญ ซึ่งจะมีกลุ่มเป้าหมายในการศึกษา คือ องค์กรที่เป็นหน่วยย่อยในสังคม ดังนั้นผลการศึกษาที่ได้จึงเป็นการรายงานลักษณะวัฒนธรรมทางการเมืองของสมาชิกในองค์กรหนึ่ง ๆ ที่มีลักษณะของวัฒนธรรมทางการเมือง

ข้อสังเกตอีกประการหนึ่งที่ผู้วิจัยพบก็คือ ในบรรดาการศึกษาวิจัยตามข้อ 2 แม้จะมีการเน้นกรณีศึกษาไปที่องค์กรหรือหน่วยงาน ซึ่งแตกต่างกับการศึกษาในข้อที่ 1 แต่ก็เป็นการศึกษาวิจัยที่มีความโน้มเอียงไปในทางการศึกษาวัฒนธรรมทางการเมืองขององค์กรและหน่วยงานราชการ หรือที่มีการจัดการเกี่ยวพนกับระบบราชการทังหมด ดังนั้นจึงอาจกล่าวได้ว่า ไม่พบผลการศึกษาวิจัยที่บ่งชี้ถึงลักษณะวัฒนธรรมทางการเมืองขององค์กรเอกชนแต่อย่างใด

ไม่ว่าจะเป็นองค์กรเอกชนหรือหน่วยงานราชการต่างก็เป็นส่วนหนึ่งของสังคม เป็นตัวจักรตัวหนึ่งที่จะคอยส่งเสริมให้สังคมนี้ดำรงอยู่ได้และการเข้าใจเพียงส่วนใดส่วนหนึ่งจะทำให้เกิดความโน้มเอียงในการมองภาพรวมของสังคม ผู้วิจัยจึงเห็นว่าการวิจัยฉบับนี้จะเป็นการศึกษาที่จะทำให้เรามองเห็นมิติวัฒนธรรมทางการเมืองของครูในโรงเรียนเอกชน ซึ่งน่าจะเป็นตัวอย่างในการเข้าใจวัฒนธรรมทางการเมืองขององค์กรเอกชนอื่น ๆ ตลอดจนผลการศึกษาที่ได้ อาจนำไปเป็นข้อมูลในการมองวัฒนธรรมทางการเมืองโดยรวมของสังคมไทยได้

**กรอบแนวคิดในการวิจัย**

ตัวแปรต้น ตัวแปรตาม

1. เพศ
2. อายุ
3. ระดับการศึกษา
4. สถานภาพการสมรส
5. รายได้
6. ระยะเวลาในการปฏิบัติทำงาน

**วัฒนธรรมทางการเมือง**

1. แบบอำนาจนิยม

2. แบบประชาธิปไตย

ภาพที่ 1 กรอบแนวคิดในการวิจัย